title: Ajoneuvosuunnittelu

text: Korin designista vastaava tiimi luo auton ulkoisen olemuksen mittasuhteilla ja pinnanmuodoilla. Korin design lähtee liikkeelle joko käsin tai tietokoneella tehdyistä luonnoksista, joita lähdetään hiomaan ja täydentämään, kunnes ollaan saatu hyväksyttävä lopputulos. Piirrosvaiheen kanssa rinnan etenee joko digitaalinen 3D-mallinnus tai kolmiulotteisen savimallin, joka nykyaikana on muovia, työstäminen. Design-tiimin kanssa rinnan työskentelee insinööritiimi, joka korin pinnanmuotojen kehittyessä suunnittelee kaikki piiloon jäävät rakenteet ja suorittaa erilaisten kappaleiden muotoilua, jotta ne ovat liitettävissä yhteen auton koriksi. Lopullisen muotonsa saaneesta mallinnoksesta tehdään tämän jälkeen täysikokoinen savimalli, jossa lopullisia detaljeja voidaan vielä hioa. Vaikka nykyisin on käytössä mitä hienoimpia 3D-tietokonemallinoksia, on savimallin käyttö auton muotoilussa edelleen vahvassa asemassa, tietokone ei todennäköisesti koskaan pysty korvaamaan ihmisen visuaalisella aistillaan luomaa kokonaiskuvaa. Nykyisin savimallit valmistetaan tietokoneen ohjaamilla työstökoneilla, mutta laskutikkujen aikakaudella nämä asiat hoidettiin ihmiskäsin. Savimallien käytön autojen suunnittelun apuvälineenä kehitti 1930-luvulla, General Motorsin suunnitteluosaston vastaavana toiminut Harley Earl.


title: Ajoneuvosuunnittelu

text: Ajoneuvon sisustan designista vastaava tiimi suunnittelee kojelaudan, istuimet, ovi- ja verhoilupanelit, kattoverhoilun sekä niiden muodot, mittasuhteet ja sijoittelun. Tällä osa-alueella joudutaan miettimään painotuksia ergonomian, tilankäytön ja matkustusmukavuuden näkökulmista. Prosessi etenee samassa järjestyksessä kuin auton korin suunnittelu, ensin tehdään luonnoksia, sen jälkeen seuraa digitaalisten- ja savimallien muokkaus, kunnes ollaan tilaajan hyväksymässä lopptuloksessa.


title: Ajoneuvosuunnittelu

text: Väri- ja materiaalidesign-tiimi vastaa ajoneuvon värimaailmasta ja sisustuksessa käytettävistä materiaaleista. Tämä työ painottuu siihen, mitä työn tilaaja haluaa ajoneuvollaan ilmaista tai saavuttaa. Erilaisilla sisustuksessa käytettävillä elementeillä pystytään vaikuttamaan lopputulokseen hyvinkin paljon. Värit ja niiden eri yhdistelmät vaikuttavat siten että esim. lähtökohtana käytettävä "hinnat-alkaen" -malli saadaan helposti, ja valmistajan kannalta kustannustehokkaasti, vaikuttamaan ylelliselltä, urheilulliselta tai vaikka lapsiperheelle sopivalta. Lisäksi suunnittelutiimi määrittää käytettävät elementit myös kyseessä olevan ajoneuvon ajatellun käyttöfunktion mukaan. Lapsiperheestä vastaava arvostaa erilaisia säilytyslokeroita, takapenkillä matkustava pitää takapenkin omia lämmönsäätölaitteita arvossa ja nuori autonomistaja saattaa haluta trendikästä ja näyttävää lookia.


title: Ajoneuvosuunnittelu

text: Lisäksi design-tiimit suunnittelevat auton lopulliseen ulkonäköön vaikuttavia elementtejä kuten embleemit, erilaiset pienet yksityiskohdat, katkaisijoiden muoto, mahdolliset lisävarusteena saatavat koristeet jne.


title: Ajoneuvosuunnittelu

text: Varsinaisen ajoneuvojen teollisen designin katsotaan syntyneen 1900-luvun alussa, jolloin nimekkäät muoti- ja sisustus-designerit suunnittelivat autojen interiöörejä, olihan auto alkuunsa vain yhteiskunnan ylimpien luokkien saavutettavissa. Vasta 1920 - 30-lukujen taitteessa alettiin kiinnittää enemmän huomiota myös ajoneuvon ulkoiseen habitukseen. Korin design loi keinon erottua kilpailijoista ja etenkin Yhdysvalloissa, jossa henkilöautomarkkinat massatuotannon ansiosta alkoivat kyllääntyä, teollisen designin avulla luotu mallien suunniteltu vanheneminen loi uutta kysyntää.


title: Ajoneuvosuunnittelu

text: Pohjimmiltaan kaikki ajoneuvot, jo hevosvetoisten vaunujen ajoilta, ovat jonkun suunnittelemia, ja siksi tulee ymmärtää termien suunnittelu ja design ero. Suunnittelu lähtee yleensä käytännön tarpeista ja autoteollisuudesta puhuttaessa on yleensä insinöörivetoista kun taas design lähestyy kohdetta yleensä esteettisestä näkökulmasta. Konseptiautot ovat tästä puhtain esimerkki, ne ovat puhtaasti muototutkielmia ja käytännölliset arvot voidaan tällöin sysätä syrjään. Vaikka ajoneuvojen valmistus on jo pitkään ollut globaalia toimintaa, on eri markkina-alueilla omat ominaispiirteensä, jotka on mallia suunniteltaessa otettava huomioon.


title: Ajoneuvosuunnittelu

text: Ajoneuvojen valmistuksen historian aikana niiden suunnittelun eri osa-alueiden parissa on työskennellyt kymmentuhatpäinen joukko alan ammattilaisia, ja vain muutama on saanut nimensä julkisuuteen jonkin automerkin tai malliston yhteydessä. Näissäkin tapauksissa on kuitenkin kyse ison suunnittelijatiimin työstä, jonka designeri kirjaa omiin nimiinsä. Seuraavissa kappaleissa esitellään joitain heistä.


title: Ajoneuvosuunnittelu

text: Yhdysvalloissa ajoneuvosuunnittelun yksi kulminaatiopiste saavutettiin vuonna 1924 kun Amerikan kotimarkkinat alkoivat osoittaa kyllääntymisen merkkejä. Pitääkseen autojen kysyntää yllä General Motorsin silloinen johtaja Alfred P. Sloan loi ajatuksen mallieihin vuosittain tehtävistä muutoksista, jotka saisivat kuluttajat haluamaan uudempaa autoa muutaman vuoden välein. Tämä toimintatapa sai pian nimen suunniteltu vanheneminen ja sillä oli todella pitkälle kantavat vaikutukset, ei vain ajoneuvoteollisuudessa, vaan myös koko kapitalistisessa talousjärjestelmässä. Suunnitellun vanhenemisen strategialla isommat valmistajat saattoivat pelata pienemmät kilpailijansa ulos pelilaudalta, koska näillä ei useinkaan ollut varaa mallien vuosittaisiin muutoksiin. Suunnitellun vanhenemisen strategia puri myös GM:n suuriin kilpailijoihin. Henry Ford ei koskaan ollut halunnut autoonsa vuosittaisia, tai ylipäätään mitään muutoksia. Hän luotti siihen, että hyvä tuote myy itse itsensä ja Fordin uusi A-malli tuli markkinoille vuonna 1927, joka oli Fordin kannalta liian myöhään. GM ohitti Fordin myyntiluvuissa vuonna 1931 ja on pitänyt asemansa siitä lähtien.


title: Ajoneuvosuunnittelu

text: Chrysler Corporationin aerodynaamisesti innovatiivinen, vuoden 1934 Chrysler Airflow on esimerkki siitä, ettei pelkkä design aina riitä, tai se voi olla liikaa. Mallin heikkoon myyntimenestykseen oli toki monia syitä, mutta markkina-analyysit osoittivat, että mallin design oli liiaksi valtavirrasta poikkeavaa. Tämä pakotti Chryslerin muotoilemaan mallin uudelleen, huomattavasti maltillisemmin. Alkuperäisen Airflown design teki kuitenkin vaikutuksen moniin tuon aikakauden muotoilijoihin ja sen piirteitä löytyy mm. vuoden 1936 Toyota AA:sta ja Volvo PV 36 Cariocasta, joka tosin oli esitelty jo vuotta aiemmin. Tämä epäonnistuminen pelästytti Chryslerin ja yhtiön seuraava irtiotto valtavirrasta antoi odottaa itseään vuoteen 1955 asti, jolloin Virgil Exner esitteli "Forward Look" -designin. Yhtäkkia peruskonservatiivinen Chrysler Corporation olikin tiennäyttäjä tulevaisuuden autojen muodoille. Muilta auonvalmistajilta kului monta vuotta, ennen kuin ne saavuttivat Chryslerin designille asettamat uudet tasot. Vuonna 1961 evät ja siivet olivat jo mennyttä aikaa ja myös Exner siirtyi uusiin muotoihin. Hänen mallinsa olivat todella kauniita ja jopa futuristisia, ehkä liiaksikin, koska Chrysler Corporationin mallien myynti alkoi laskea sitä myöten kun Exner piirsi lennokkaampia korimuotoja. Hänen tilalleen palkattiin Elwood Engel, joka toi Chryslerien muotoiluun asialliset linjat, jotka äkkiä katsoen näyttävät suoraviivaisilta, mutta autojen koreissa ei useinkaan ollut yhtään vaakasuoraa tai tasaista pintaa.


title: Ajoneuvosuunnittelu

text: Eräs nimekkäistä amerikkalaisista designereista oli GM:lle jo 1920-luvun lopulta työskennellyt Harley Earl, joka oli aloittanut uransa isänsä "Earl Automotive Works"-autopajalla ja oli tunnettu autojen kustomoija. Urakehitys vei hänet GM:n designosaston johtoon, mutta yhtiön vanhoillinen johto suosi enemmän insinöörivetoista suunnittelua ja Harley Earlin esittelemät mallitutkielmat säännönmukaisesti hylättiin. Hän loi kyllä 1930 - 50-lukujen GM-malleille kauniita ja käytännöllisiä muotoja, mutta hänen luovuutensa päästettiin irralleen vasta kun Exnerin Forward Look oli siipimallien voimalla kiidättänyt Chryslerin noin valovuoden General Motorsin edelle. Vuoden 1958 GM-mallit olivat vielä raskaita risteilijöitä, mutta vuonna 1959 kansa kohahti. Earlin oikeana kätenä GM:n design-osaston alkuhetkistä lähtien oli työskennellyt Bill Mitchell ja hänen käsialaansa olivat vuosimallin 1959 Cadillacien markkinoiden ehdottomasti näyttävimmät takaevät. Saman vuoden Chevroletien lokinsiivet olivat myös täysin vertaansa vailla.


title: Ajoneuvosuunnittelu

text: Gordon Buehrig oli nimi Auburn 851:n, Cord 810:n ja 812:n sekä niiden pohjalta valmistettujen Hupmobile Skylarkin ja Graham Hollywoodin muotojen takana.


title: Ajoneuvosuunnittelu

text: Ranskalais-amerikkalainen Raymond Loewy tunnetaan autojen muotoilun puolella Studebaker Corporationille suunnittelemistaan malleista. Yhtenä niistä voidaan mainita Studebaker Starlight, jonka tunnusomainen piirre on auton "luotikeula".


title: Ajoneuvosuunnittelu

text: Suurimman osan urastaan American Motors Companylle autoja suunnitellut Richard A. Teague esitteli vuonna 1965 konseptiauto AMC Cavalierin, jonka lokasuojat, ovet sekä konepelti ja tavaratilan kansi olivat keskenään ristiin vaihdettavissa. Mallin avulla tutkittiin autojen valmistamista moduuleista, jolloin samalle pohjalevylle saatiin rakennettua useita erilaisia autoja. Hän suunnitteli myös joitain täysin valtavirrasta poikkeava tuotantomalleja kuten AMC Pacerin, Gremlinin ja Matador Coupen. Muina töinä voidaan mainita esim. Jeep Cherokee XJ:n suunnittelu sekä Eagle Premierin sisustus.


title: Ajoneuvosuunnittelu

text: Henry Ford ei perustanut designista, vaan luotti insinöörivetoiseen suunnitteluun. Hänen poikansa Edsel Ford sekä pojanpoikansa Henry Ford II sen sijaan antoivat vahvan panoksensa yhtiön mallien designille. Henry Ford II:n innovaation pohjalta suunnittelutiimi loi Ford Thunderbirdin, joka oli aluksi tarkoitettu Chevrolet Corvetten kilpailijaksi, mutta asetti myöhemin standardit ns. "personal luxury"-luokan autoille. Fordin suunnittelijoista voidaan nostaa esiin ensimmäisen sukupolven Ford Mustangin pääsuunnittelijat Philip T. Clark ja John Najjar, jotka eivät luoneet pelkkää autoa vaan kokonaan uuden "pony-car"-luokan. Jack Telnack aloitti Fordilla vuonna 1958 ja vuonna 1965 hänestä tuli yhtiön Lincoln-Mercury-yksikön pääsuunnittelija. Telnackin käsialaa ovat myös sellaiset aerodynaamiset mallit kuten 1983 Thunderbird, 1986 Ford Taurus ja 1986 Mercury Sable. Lisäksi Telnackilla on sormensa pelissä mm. kolmannen sukupolven Fox-Mustangien suunnittelussa.


title: Ajoneuvosuunnittelu

text: Ranska on maa jolla on pitkät ajoneuvojen valmistukseen ja sitä myöten myös designiin liittyvät perinteet. Eräs maailman vanhimpia autonvalmistajia on Panhard & Levassor, joka valmistaa nykyisin sotilasajoneuvoja. Ranskalaiseen designiin liittyy usein mielikuvia, jotka korostuvat erityisesti Citroënin valmistamissa autoissa. Etenkin Citroën on kunnostautunut ennakkoluulottomien teknisten- ja sisustusratkaisujen toteuttajana. Citroënin ja myös Peugeotin monien mallien suunnittelusta on vastannut italialaissyntyinen, mutta uransa Ranskassa tehnyt Flaminio Bertoni, jonka käsistä on lähtöisin mm. aikanaan todella radikaali vuoden 1955 Citroën DS. Ennen II-maailmansotaa Ranskassa oli hyvin vahva erikoiskoreja valmistava autoteollisuuden haara, mutta osin sodan jälkeisen kysynnän vähyys ja osin valtion toimet autoteollisuuden parissa pudottivat autojen korittajien määrän kouralliseen. Yksi kuuluisimmista designereista ja korien valmistajista oli Henri Chapron. Uudempaa ranskalaista designia tässä voi edustaa Renaultille autoja suunnitellut, ja niille omaleimaisen ilmeen luonut, Patrick Le Quement. Peugeot on valmistanut konservatiivisempiä autoja kuin samaan konserniin kuuluva Citroën. Peugeot aloitti II-maailmansodan jälkeen, edelleen jatkuvan yhteistyön italialaisen Pininfarinan design-toimiston kanssa, mutta vuonna 1968 esitelty, Flaminio Bertonin suunnittelema Peugeot 504 antoi Peugeotin autoilla niiden tunnusomaiseksi piirteeksi muodostuneet viistot ajovaloumpiot, joilla luodaan auton keulaan tuima ilme.


title: Ajoneuvosuunnittelu

text: Pahat kielet väittävät, että britit käyttävät tyystin erilaisia työkaluja savimallien muovaamiseen kuin muut eurooppalaiset. Totta on, että brittiläinen design on monissa automalleissa täysin omanlaistaan. Tästä käy esimerkkinä Triumph Mayflower, jonka sanotaan olevan harpin, viivaimen ja suorakulman yhdistelmä. Iso-Britannia oli vielä 1950-luvulla täysin riippumaton muun maailman tyylillisistä muutoksista, heille riittivät kotimarkkinat sekä vienti Brittiläisen kansainyhteisön alueelle. Automerkkien kirjo oli laaja, mutta 1970-luvun loppupuolen koittaessa tilanne oli toinen. Monien perinteisten merkkien valmistus oli lopetettu ja jäljelle jääneet merkit ja mallit oli mukautettu yleiseurooppalaiseen valtavirtaan. Eräs brittiläinen ominaispiirre autoilussa, saaren ilmasto-olosuhteista huolimatta, on viehtymys roadstereihin sekä lukuisa joukko erilaisia takapihojen pajoja, jotka ovat rakentaneet pieniä sarjoja lasikuitukorisia autoja. Myös automaailman aristokraatit: Rolls-Royce, Daimler ja Bentley ovat brittejä. Vaikka briteillä on ollut omintakeinen design-tyylinsä, alkoivat he 1950-luvun lopulta lähtien enenevässä määrin käyttää saarten ulkopuolista suunnittelua. Kreikkalaissyntyinen Alec Issigonis teki suunnitelmat Morris Minorista, Ministä ja BMC ADO16-sarjasta. Lisäksi British Motor Corporation tilasi malleja italialaiselta Pininfarinalta. Giovanni Michelotti suunnitteli malleja Triumphille. Brittien omista suunnittelijoista voidaan nostaa esille Roverille malleja kehittänyt David Bache.


title: Ajoneuvosuunnittelu

text: Sanotaan että saksalainen ajoneuvomuotoilu korreloi saksalaisen insinöörin huumorintajun kanssa. Tämä ei kuitenkaan täysin pidä paikkaansa, sillä nykyajan tyypillisen teutonisen designin tekijöinä ovat valtaosin olleet, ketkäpä muut kuin italialaiset designerit. Tosin, autonvalmistaja määrittelee tyylin, mitä designeri pitää suunnitelmiensa pohjana ja valmistaja myös hyväksyy lopulliset suunnitelmat. Hyvä designeri osaa ottaa huomioon paikalliset erikoispiirteet töissään. Volkswagen pärjäsi 1970-luvulle asti Ferdinand Porschen suunnitteleman Volkswagen Kuplan voimin. Seuraavan menestysmallin, Golfin muodoista vastasi Ital Designin Giorgio Giugiaro. Nykyisin Volkswagen Groupin suunnittelutoimen pääjohtajana on italialainen Walter De Silva. 1960-luvulla BMW päätti kohottaa profiilian ja tähän työhön pestattiin italialainen Giovanni Michelotti, joka suunnitteli BMW:n Neue Klasse-malliston. Tämä mallisto toimi pohjana, jota ovat sittemmin jalostaneet mm. italialainen Ercole Spada ja hollantilainen Adrian Van Hooydonk. Mercedes-Benzin designista on pitkään vastannut italialainen Bruno Sacco. Italialainen Carrozzeria Ghia SpA on suoraan Fordin omistuksessa, ja tekee hyvin pitkälti tämän merkin designin. 1950 - 60-luvuilla saksalaiset autonvalmistajat suosivat amerikkalaistyylistä muotokieltä, jonka etenkin GM ja Ford osasivat, saivathan ne suunnittelun vetoapua emoyhtiöiltään. Tuon aikakauden omaa saksalaista designia kauneimmillaan edustaa kuvassa oleva Borgward Isabella Coupe. Myöskään ei pidä unohtaa saman aikakauden Itä-Saksan puolelle jääneitä laitoksia ja niiden tuotteita. VEB Automobilwerk Eisenach valmisti Wartburg-nimellä kaunismuotoisia sedan- ja avomalleja, kaksivärimaalauksineen ja muine aikakaudelle tyypillisene koristekikkoineen. Tehtaan uudempi malli oli Wartburg 353, joka oli muodoiltaan saksalaisen funktionaalinen ja luokassaan tiloiltaan suurimpia. SEV-maiden lisäksi suuri vientimaa tälle autolle oli Suomi.


title: Ajoneuvosuunnittelu

text:
Vaikka Japani on 1960-luvulta lähtien ollut autoteollisuuden jättiläinen, on sieltä yleiseen tietoisuuteen noussut hyvin vähän varsinaisia yksilötason autodesignereita. Tämä saattaa osittain johtua aasialaisesta tekemisen kulttuurista, joka suosii yhteisöllisyyttä, individualismin sijaan. Japanin autoteollisuuden varsinainen läpimurto länsimaisille markkinoille tapahtui 1960-luvun jälkimmäisellä puoliskolla. Siihen asti japanilaisten omille markkinoille tarkoitetut Keicarit oli suunniteltu nimenomaan kotimarkkinoiden tarpeisiin ja isommat, vientiin tarkoitetut mallit olivat muotokieleltään hyvin amerikkalaistyylisiä.
Japanilainen design omaksui kuitenkin hyvin nopeasti eräänlaisen yleismaailmallisen hengen, joka tuotti menestysmalleja ympäri maailman. Yhtenä syynä tähän on japanilaisten kyky muokata samasta korimallista eri markkina-alueiden ominaispiirteisiin sovellettuja autoja, joissa silti on läsnä japanilainen design. Myös japanilaiset ovat käyttäneet italialaisten designereiden apua, esimerkkinä Bertonen suunnittelema ensimmäisen sukupolven Mazda Luce. Japanilaisten omasta designista voitaisiin nostaa esille Toyota 2000GT, jonka designista menee kunnia usein saksalaiselle Albrecht von Goertzille, vaikka auto tosiasiassa on Toyotan oman designerin, Satoru Nozakin käsialaa. Datsun 240Z:n suunnittelusta vastasi Yoshihiko Matsuon johtama tiimi. Nissan Skyline C110:n suunnittelija on Shinichiro Sakurai.


title: Ajoneuvosuunnittelu

text: Kuten edellisistä kappaleista käy ilmi, italialaisilla on autojen designissa maailmanlaajuisesti vahva asema. Toisen maailmansodan jälkeen eurooppalaisen muoti- ja muotoilumaailman keskuksina olivat Lontoo ja Pariisi, mutta hyvin pian Milano ja Torino nousivat design-maailman tietoisuuteen. Autojen design ei ole mikään muusta maailmasta irrallinen saareke, vaan tämä haara kasvoi ja kehittyi sujuvasti muun muotimaailman rinnalla. Lisäpontta kehitykselle antoivat lukuisat italialaiset urheiluautovalmistajat, jotka tuotteissaan tarvitsivat nimenomaan näyttävä designia. Edeltävissä kappaleissa on lueteltu merkittävimpiä italialaisia designereitä. Heidän toimeksiantajinaan ovat olleet, ja ovat edelleen, kaikki italialaiset automerkit kuten autojen massatuotantoa harjoittava Fiat sekä pienemmillä valmistusmäärillä toimineet ja toimivat Iso Rivolta, Ferrari, Lamborghini ja Maserati.


title: Ajoneuvosuunnittelu

text: Maailmanmittakaavassa suhteellisen pieninä valmistajina Volvolla on ollut suuri rooli autojen passiivisen turvallisuuden edelläkävijänä. Kojelaudan ja hallintalaitteiden sijoittelu ja mm. turvapuskureiden onnistunut integrointi korin muotoihin ovat esimerkkejä tästä. Saab onnistui pienenä valmistajana luomaan autoihinsa täysin omat ja muita jäljittelemättömät muodot. Saab 92:n muotoilu kantoi Saab 96-malliksi jalostuneena vuoteen 1980. Saab 99 oli myös muodoiltaan uniikki ja siitä kehittyi myöhemmin viistolla luukkuperällä toteutettu 99 Combi Coupe ja edelleen suurempikorinen Saab 900. Saabin muotojen takana oli merkin valmistuksen alusta asti ruotsalainen Sixten Sason, ja vaikka hän menehtyi ennen ensimmäisen 99-mallin esittelyä, on hänen kynänjälkensä johtava muototeema myös hänen kuolemansa jälkeen esitellyissä malleissa.


title: Ajoneuvosuunnittelu

text: Maailman viidestä vanhimmasta, katkeamattoman historian omaavasta autojen valmistajasta kaksi, Škoda ja Tatra, löytyvät nykyisestä Tšekin tasavallasta. Itävaltalainen autosuunnittelija Hans Ledwinka suunnitteli Tatran henkilömalleihin keskusputkirunkoa hyödyntävän rakenteen jo vuonna 1923. Ferdinand Porsche ja Volkswagen Kupla ovat paljosta velkaa Ledwinkan suunnitelmille. Ledwinkan omia malleja olivat T77, T77a, T87 ja T97, näistä kehitettiin II-maailmansodan jälkeen Tatra T600-malli. Tatran kuorma-autoissa on myös hyödynnetty menestyksekkäästi keskusputkirunkoa, ja ne ovat legendaarisessa maineessa sekä useiden Dakar-rallin voittojen että loistavien tiettömän maaston ominaisuuksiensa ansiosta.


title: HMS Nelson (1814)

text: "HMS Nelson" oli Britannian Kuninkaallisen laivaston vuonna 1814 vesillelaskettu Nelson-luokan 120-tykkinen ensimmäisen luokan linjalaiva.


title: HMS Nelson (1814)

text: Alus tilattiin 23. marraskuuta 1805 Woolwichin telakalta, jossa rakennustöistä vastasi Edward Sison. Sen köli laskettiin joulukuussa 1809 ja alus laskettiin vesille 4. heinäkuuta 1814. Alus valmistui 17. elokuuta, jolloin se siirrettiin Portsmouthin reserviin. Varustamisesta ja siirrosta Portsmouthiin vastasi aluksen päällikkönä ollut Thomas Burton. Aluksen valmistuskustannukset olivat 123 469 puntaa, mikä sisälsi varustamisen reserviin.


title: HMS Nelson (1814)

text: Aluksella tehtiin muutostöitä Portsmouthissa lokakuusta 1825 syyskuuhun 1828, jolloin sen kannelle rakennettiin majoitustiloja. Samalla aluksen leveys kaksinkertaistettiin. Leveyttä lisänneet laajennukset poistettiin syyskuussa 1837. Alus muutettiin Portsmouthissa edelleen sotalaivojen miehistöjen majoitustiloiksi huhtikuusta kesäkuuhun 1846. Alukseen asennettiin Portsmouthissa 500 nhp:n höyrykone ja samalla se muutettiin kaksikantiseksi 10. maaliskuuta 1959 - 7. helmikuuta 1860. Aluksen aseistus keveni samalla 89-tykkiseksi. Höyrykone tuotti 2 102 ihp:ta, mikä mahdollisti 10,5 solmun nopeuden.


title: HMS Nelson (1814)

text: Vuonna 1865 alus luovutettiin Victorian siirtokunnalle koululaivaksi, jonka jälkeen se varustettiin ja takiloitiin. Merikelpoiseksi saattaminen maksoi 42 000 puntaa ja se lähti lokakuussa 1867 Australiaan. Alus saapui Hyväntoivonniemen kierrettyään Australiaan helmikuussa 1868. Se oli ensimmäinen Alfred Graving Dockille siirretty alus.


title: HMS Nelson (1814)

text: Aluksen aseistuksena oli vuonna 1847 kaksi seitsemän tuuman RML-tykkiä, kaksikymmentä 64 naulan ja yhtä monta 32 naulan tykkiä. Lisäksi aluksella oli kuusi kahdentoista naulan haupitsia. Vuosina 1879-1882 alus muutettiin yksikantiseksi ja sen takila supistettiin päämastoon. Samalla alus luokiteltiin fregatiksi ja sen aseistuksesta osa korvattiin takaaladattavilla tykeillä. Alus ankkuroitiin Williamstowniin vuonna 1891 ja sen kattilat poistettiin 1893. Alus myytiin huutokaupalla 28. huhtikuuta 1898 sydneyläiselle Bernard Einersonille 2 400 punnalla.


title: Uusi Kotimaa

text: Uusi Kotimaa oli Yhdysvalloissa vuosina 1881–1934 ilmestynyt amerikansuomalainen sanomalehti.


title: Uusi Kotimaa

text: August Nylundin omistama ja toimittama "Uusi Kotimaa" alkoi ilmestyä Minneapolisissa elokuussa 1881. Neli- ja myöhemmin kuusisivuinen viikkolehti julkaisi uutisia sekä lukijoita viihdyttäviä jatkokertomuksia. Vuonna 1884 Nylund muutti lehtensä Minnesotan New York Millsiin, jossa hän julkaisi myös kaunokirjallista kuukausilehteä "Aamuruskoa".


title: Uusi Kotimaa

text: Vuonna 1888 Nylund muutti lehtineen Oregonin Astoriaan, jolloin hänen toimittajansa J. W. Lähde osti "Uuden Kotimaan" kirjapainon ja ryhtyi julkaisemaan New York Millsissä "Amerikan Suometar" -nimistä viikkolehteä. Vuonna 1890 Nylund toi "Uuden Kotimaan" takaisin New York Millsiin, jolloin Lähde jatkoi lehden toimittamista ja "Amerikan Suometar" sulautui siihen. August Nylundin kuoltua vuonna 1892 lehti siirtyi Felix Nylundille. Lähteen muutettua vuonna 1894 Michiganin Ironwoodiin "Uutta Kotimaata" toimittivat John Heino, Väinö Andelin ja myöhemmin Felix Nylund itse. Andelin perusti vuonna 1898 kaunokirjallisen kuukausilehden "Kansan Toverin", jota Nylund ja sittemmin "Uuteen Kotimaahan" palannut Lähde julkaisivat usean vuoden ajan.


title: Uusi Kotimaa

text: Vuonna 1919 Nylund myi "Uuden Kotimaan" People's Voice Cooperative Publishing Company -nimiselle yhtiölle, jonka rahoittajana toimi Nonpartisan League. Oikeistolais- ja uskonnollishenkinen maaseutuyhteisön lehti muuttui hyvin radikaaliksi. Vuonna 1923 kommunistit ostivat Nonpartisan Leaguen osakkeet ja "Uusi Kotimaa" muutettiin maanviljelijöille ja työläisille tarkoitetuksi kommunistiseksi sanomalehdeksi. Sen ensimmäisenä päätoimittajana työskenteli Knut Einar Heikkinen. Kolmesti viikossa ilmestynyt lehti siirrettiin vuonna 1931 "Työmiehen" kustannettavaksi Wisconsinin Superioriin. Seuraavana vuonna se muutettiin viikkolehdeksi.


title: Falling Skies

text: Falling Skies on yhdysvaltalainen post-apocalyptinen tieteissarja, jonka on luonut Robert Rodat. "Falling Skies" alkoi TNT-kanavalla vuonna 2011 ja päättyi 2015. Suomessa sarjaa on esittänyt muun muassa Nelonen.


title: Falling Skies

text: Sarjaa on kuvattu Kanadassa, esimerkiksi Ontarion provinssissa sijaitsevassa Hamiltonissa.


title: Falling Skies

text: Sarjan tapahtumat kertovat avaruusolentojen hyökkäyksestä selvinneistä ihmisistä, jotka ovat muodostaneet oman pienen yhteisön nimeltä 2nd Mass joka taistelee vihamielisiä miehittäjiä vastaan. Tarinan keskeisiä hahmoja ovat entinen historianopettaja Tom Mason (Noah Wyle) ja hänen kolme poikaansa sekä muun muassa yhteisön johtaja kapteeni Weaver (Will Patton) ja lääkärinä toimiva Anne Glass (Moon Bloodgood).


title: Wil Traval

text: William ”Wil” Traval (s. 9. heinäkuuta 1980 Victoria) on australialainen televisionäyttelijä, joka tunnetaan televisiosarjasta "Ensiapuosasto". Hän esiintyi sarjassa Jack Quaden roolissa vuosina 2004–2008. Hän on esiintynyt myös esimerkiksi televisiosarjoissa "", "Underbelly", "The Inbetweeners", "Red Widow", "Olipa kerran" ja "Jessica Jones".


Tris(dibentsylideeniasetoni)dipalladium(0) ((CHO)Pd) on palladiumin organometalliyhdisteisiin kuuluva orgaaninen yhdiste. Ligandeina yhdisteessä ovat dibentsylideeniasetonimolekyylit. Yhdistettä käytetään orgaanisen kemian synteeseissä palladiumin lähteenä ja katalyyttinä.


title: Tris(dibentsylideeniasetoni)dipalladium(0)

text: Huoneenlämpötilassa tris(dibentsylideeniasetoni)palladium(0) on tumman violettia kiteistä ainetta. Yhdiste ei liukene veteen, mutta liukenee useisiin orgaanisiin liuottimiin kuten dikloorimetaaniin, kloroformiin ja bentseeniin. Kloroformista kiteytettäessä muodostuu kloroformin ja tris(dibentsylideeniasetoni)dipalladium(0):n kompleksi. Toisin kuin monet muut palladiumin organometallikompleksit tris(dibentsylideeniasetoni)dipalladium(0) ei ole erityisen herkkä veden tai ilman vaikutuksille. Molekyylissä kummatkin palladiumatomit ovat sitoutuneet yhteensä kolmeen dibentsylideeniasetonin kaksoissidokseen. Nämä sidokset ovat suhteellisen heikkoja ja voidaan helposti korvata muilla ligandeilla.


text: Tris(dibentsylideeniasetoni)dipalladium(0):a valmistetaan lisäämällä dibentsylideeniasetonin ja natriumtetraklooripalladaatin metanoliliuokseen pelkistimeksi natriumasetaattia. Liuos jäähdytetään ja muodostuva tris(dibentsylideeniasetoni)dipalladium(0) suodatetaan.


text: Tris(dibentsylideeniasetoni)dipalladium(0):a käytetään katalyytteinä useissa eri reaktioissa. Tällaisia ovat muun muassa eenireaktiot, kytkentäreaktiot kuten Suzuki-kytkentä, syklisoinnit, alkenyyli- ja aryylihalogenidien karbonyloinnit ja asymmetriset allylointireaktiot.


title: Holiday Club Tampereen kylpylä

text: Holiday Club Tampereen kylpylä (Tampereen kylpylä, Lapinniemen kylpylä) on Tampereen Lapinniemessä sijaitseva, Holiday Club -ketjuun kuuluva hotelli, jossa on kylpyläosasto. Kylpylähotelli sijaitsee rakennuksessa, joka on alkujaan rakennettu vuonna 1897 puuvillakehräämöksi. Kylpylä rakennettiin tehdasrakennukseen vuonna 1990. Holiday Club osti kylpylän vuonna 2000. Kylpylä siirtyi vuonna 2006 Sokotelin omistukseen ja vuonna 2011 takaisin Holiday Clubin omistukseen.


title: Koskipanimo

text: Koskipanimo Oy on Tampereen keskustassa, Finlaysonin vanhassa tehdasrakennuksessa, Plevna-panimoravintolan yhteydessä toimiva, vuonna 1994 alkujaan kommandiittiyhtiönä perustettu, sittemmin osakeyhtiöksi muuttunut suomalainen pienpanimo. Osakeyhtiön toimitusjohtaja on panimomestari Sam Viitaniemi.


title: Koskipanimo

text: Vuonna 2014 osakeyhtiön liikevaihto oli 0,635 miljoonaa euroa ja nettotulos 0,159 miljoonaa euroa. Omana osakeyhtiönään (Tampereen panimoravintola Oy) toimivan ravintola Plevnan yhteydessä sijaitseva Koskipanimo kertoo vuosituotannokseen 200 000 litraa. Tämä koostuu noin kahdestakymmenestä eri tuoteesta: oluita, siideriä ja panimosimaa. Lisäksi Koskipanimo valmistaa erilaisia kausi- ja erikoistuotteita. Panimo tunnetaan esimerkiksi monien eri ravintoloiden tilausolueiden valmistana. Koskipanimo on valmistanut talonoluita esimerkiksi useasti vuoden olutravintolaksi valitulle, Helsingin Puotilassa sijaisevalle olutravintola Pikkulinnulle.


title: Niko Nakari

text: Niko Nakari (s. 6. huhtikuuta 1984 Kuusankoski) on suomalainen jalkapalloilija. Hän edustaa Kakkosessa pelaavaa Susia. Nakari on pelipaikaltaan hyökkääjä.


title: Niko Nakari

text: Nakari on Kumu JT:n ja FC Kuusankosken kasvatti. Hän debytoi FC Kuusankosken edustusjoukkueessa Ykkösen kaudella 2001. Nakari edusti seuraa vuoteen 2008 asti ja viimeisenä kautenaan voitti Kakkosen A-lohkon maalikuninkuuden 16 maalilla. Kaudeksi 2009 Nakari siirtyi Veikkausliigassa pelanneeseen Myllykosken Palloon, jonka riveissä hän pelasi kuusi liigaottelua ilman maaleja. Loppukauden ajaksi Nakari siirtyi lainalle FC Kuusankoskeen ja palasi joukkueeseen pysyvästi 2010. Hän oli jälleen joukkueensa paras maalintekijä, mutta FC Kuusankosken luopuessa kauden päätteeksi kilpailutoiminnasta Nakari siirtyi Voikkaan Pallo-Peikkoihin sarjatasoa alemmaksi Kolmoseen.


title: Niko Nakari

text: Nakari siirtyi kesken kauden 2013 Kakkosessa putoamistaisteluun ajautuneeseen Susiin. Hän teki viisi maalia kuuteen otteluun, mutta joukkue ei onnistunut säilyttämään sarjapaikkaansa. Kaudella 2013 Nakari oli mukana nostamassa Susia takaisin Kakkoseen ja 37 maalillaan hän oli eniten Kolmosen lohkoista maaleja tehnyt pelaaja. Nakari voitti Kakkosen Itälohkon maalikuninkuuden kaudella 2015 tehtyään 18 maalia.


title: Lauri Patomäki

text: Lauri Kalevi Patomäki (10. elokuuta 1934 Viipuri – 15. kesäkuuta 2010 Helsinki) oli suomalainen fyysikko. Hän oli Kuopion yliopiston lääketieteellisen fysiikan professori 1974–1997. Hänen tutkimusalaansa olivat säteilyannosten mittaus ja isotooppilääketiede.


title: Patomäki (täsmennyssivu)

text: Patomäki tarkoittaa seuraavia:


title: Kalle Patomäki

text: Kalle Alfred Patomäki (8. helmikuuta 1885 Viipuri – 6. joulukuuta 1963) oli suomalainen päätoimittaja ja pankinjohtaja.


title: Kalle Patomäki

text: Patomäki valmistui filosofian kandidaatiksi ja maisteriksi 1914, suoritti oikeustutkinnon 1917 ja sai varatuomarin arvon 1925. Hän oli Uuden Suomettaren toimittaja 1905–1907 ja 1909–1910, Haminan Lehden päätoimittaja 1908, Mikkelin Sanomien päätoimittaja 1911–1913, Savo-Karjalan Osakepankin pääjohtokunnan jäsen 1918–1924, hallintoneuvoston jäsen 1925–1926, pääjohtaja 1930–1940, pankkitarkastusviraston lainoppinut jäsen 1926–1930.


title: Shanwei

text: Shanwei (, pinyin: Shànwěi Shì) on prefektuuritason kaupunki Kiinan Guangdongin maakunnan itäosassa. Kaupungin keskusta sijaitsee linnuntietä noin 220 kilometriä maakunnan pääkaupunki Kantonista itäkaakkoon. Kaupungin väkiluku on 2,94 miljoonaa (2010) ja pinta-ala 4 862 neliökilometriä.


title: Shanwei

text:
Prefektuuri rajoittuu luoteessa Huizhoun, Heyuanin, Meizhoun, sekä koillisessa Jieyangin prefektuuritason kaupunkeihin. Etelässä naapurina on Etelä-Kiinan meri.
Piirikuntatasolla prefektuuri jakautuu neljään osaan. Osat ovat (numerointi kuten oheisessa kuvassa)


title: Senbazuru

text: Senbazuru on japanilainen käsite, joka merkitsee tuhatta langalla toisiinsa liitettyä origamikurkea. Teon uskotaan antavan joko pitkän iän, yhden toivomuksen tai sairaudesta paranemisen.


title: Senbazuru

text: Senbazurun suosio kasvoi 1950-luvun jälkeen Sadako Sasakin kokeiltua sitä ennen kuolemaansa.


title: Doge (meemi)

text: Doge on shiba inu -rotuisesta koirasta tehty meemi. Nimi doge tulee englannin kielen koiraa tarkoittavasta sanasta "dog". Dogemeemi perustuu Atsuko Saton 2010 koirastaan Kabosusta ottamaan valokuvaan, joka tuli kuuluisaksi 2013. Tyypillisessä dogemeemissä on erivärisiä Comic Sans -fontilla kirjoitettuja tekstejä shiba inu -koiran kuvan päällä. Tavallisimpia tekstejä ovat "wow", "such", "very", "much" ja "so". Tekstit kirjoitetaan tiettyjä sääntöjä noudattavalla huonolla englannin kielellä. Dogesta on tehty oma kryptovaluutta Dogecoin.


title: Georges Matheron

text:
Georges François Paul Marie Matheron (2. joulukuuta 1930 – 7. elokuuta 2000) oli tilastotieteen erityisalan geostatistiikan perustajia. Hän opiskeli matematiikkaa, fysiikkaa ja todennäköisyyslaskentaa ensin korkeakoulussa Ecole Polytechnique ja sitten kaivosalaa École des Mines de Paris. Eräs hänen opettajistaan oli Paul Levy, jonka vaikutus oli suuri todennäköisyyslaskennan saralla.
Vuosina 1954–1963 hän työskenteli Algeriassa Bureau de Recherches Géologiques et Minières ja kuuli siellä ensimmäisen kerran eteläafrikkalaisten uusista malmiarvioitimenetelmistä. Niitä olivat tehneet muun muassa Danie Krige, Herbert Sichel, de Wijs, jotka sovelsivat niitä lähinnä kultamalmioiden arvioinnissa. Näiden tutkimusten tuloksena hän julkaisi kaksi kirjaa: "Traité de géostatistique appliquée" ja "Les variables régionalisées et leur estimation: une application de la théorie des functions aléatoires aux sciences de la nature".


title: Georges Matheron

text: Vuosina 1964–1968 Matheron työskenteli matemaattisen morfologian parissa yhdessä Jean Serran kanssa samalla, kun tutki hydrodynamiikkaa julkaisten siitä vuonna 1967 kirjan "Éléments pour une théorie des milieux poreux". Käynnistettyään todennäköisyyslaskennan ja geostatistiikan opetuksen korkeakoulussa "École des Mines de Nancy" Nizzassa, otti hän vetääkseen "École des Mines de Parisin" tutkimuskeskuksen "Centre de Morphologie Mathématique".


title: Georges Matheron

text: Hänen vaikutuksestaan se muuttui monitietellisemmäksi ja siksi sen nimi muutettiin vuonna 1979 "Centre de Géostatistique et de Morphologie Mathématique". Vuonna 1986 keskus jakaantui kahtia, joista keskusta "Centre de Morphologie Mathématique" johti Jean Serra ja keskusta "Centre de Géostatistique" Fontainebleaussa johti Georges Matheron. Täällä alkoi voimallinen kehitystyö, johon osallistuivat muun muassa André Journel, Alain Maréchal, Pierre Delfiner ja Jean-Paul Chilès, jossa syntyivät epälineaarinen geostatistiikka ja ei-stationäärinen geostatistiikka. Koko ajan teorioita sovellettiin myös kaivosteollisuuden tarpeisiin. Vuonna 1975 Matheron julkaisi kirjan "Random sets and integral geometry".


title: Georges Matheron

text: Hän on julkaisuut geostatistiikkaan liittyen seuraavia teoksia :


title: Ilkka Paunio

text: Ilkka Kalervo Paunio (19. huhtikuuta 1931 Tukholma – 31. heinäkuuta 2008 Espoo) oli suomalainen hammaslääkäri. Hän oli Kuopion korkeakoulun hammaslääketieteen professori 1973–1975 ja Helsingin yliopiston kariesopin professori 1975–1995.


title: Ilkka Paunio

text: Hänen veljiään olivat professorit Jouko Paunio ja Keijo Paunio.


title: Jouko Paunio

text: Jouko Juhani Kyösti Paunio (18. toukokuuta 1928 Helsinki – 19. kesäkuuta 2007 Espoo) oli suomalainen taloustieteilijä. Hän oli Helsingin yliopiston kansantaloustieteen professori 1966–1993 ja Suomen Akatemian tutkijaprofessori 1972–1975. Hänen tutkimusalaansa olivat inflaatio-, työllisyys- ja maksutaseongelmat. Paunio kuului suomalaisten taloustieteilijöiden O-ryhmään.


title: Jouko Paunio

text: Hänen veljiään olivat professorit Ilkka Paunio ja Keijo Paunio.


title: Filopat ja Patafil

text: Filopat ja Patafil oli Günter Raetzin vuosina 1962–1968 tekemä itäsaksalainen nukkeanimaatiosarja, joka toteutettiin stop motion -tekniikalla. Sarjan päähenkilöt olivat pallopäiset nukkehahmot Filopat ja Patafil.


title: Filopat ja Patafil

text: "Filopat ja Patafil" -sarjaa esitettiin Suomessa Yleisradiossa vuosina 1966–1967 ensimmäiset 13 jaksoa ja sen jälkeen vuosina 1969–1972 ja 1975–1977 loput 31 jaksoa.


title: Lantula

text: Lantula on kulmakunta ja entinen koulupiiri Sastamalan kaupungissa Pirkanmaalla. Lantula lähikylineen muodostaa niin sanotun Lantulan seudun, jossa on noin 350 asukasta. Lantula valittiin Pirkanmaan vuoden kyläksi vuonna 2012. Kylä sijaitsee Vesilahdentien varrella kunnan itäosassa.


title: Lantula

text: Lantula ei ole Sastamalan maarekisterikylä, sillä se on syntynyt 1900-luvun aikana usean kylän maille. Lantula oli tuohon saakka ollut eri kylien takamaita, joissa oli hieman torppia ja mäkitupia. 1800-luvun lopulla aloitettiin Vankimusjärven kuivaus joka saatiin päätökseen 1900-luvun puolivälissä. Järven vesijättömaa muutettiin viljelykäyttöön, mikä kasvatti lähialueen kyliä. Lantulaan perustettiin kansakoulu vuonna 1939, joka muuttui myöhemmin alakouluksi. Lantulan koulu lakkautettiin vuonna 2005.


title: Lantula

text: Pääelinkeino Lantulassa on maanviljely, mutta iso osa asukkaista käyvät töissä muualla. Kylän postikonttori, pankki ja kaupat ovat loppuneet jo 1900-luvun lopulla. Lakkautettu koulu on siirtynyt kyläyhdistykselle, joka ylläpitää siinä kylätaloa nimeltä Lantula-talo.


title: Ari Härkönen

text: Ari Härkönen (s. 25. marraskuuta 1962 Oulu) on suomalainen jalkapallovalmentaja ja entinen jalkapalloilija. Hän toimii Suomen Palloliiton Pohjois-Suomen nuorisopäällikkönä. Peliurallaan hän oli pelipaikaltaan keskikenttäpelaaja.


title: Ari Härkönen

text: Härkönen on Oulun Työväen Palloilijoiden (OTP) kasvatti. Edustusjoukkueessa Härkönen debytoi syksyllä 1980 OTP:n riveissä Valkeakoskella, ja pelasi kauteen 1986 asti seurassa SM-sarjaa sekä I divisioonaa. Sen jälkeen hän oli nostamassa Oulun Luistinseuraa (OLS) alasarjoista aina I divisioonaan kauteen 1990 mennessä. Oulussa tapahtuneen jalkapallovoimien eli OTP:n ja OLS:n yhdistämisen myötä Härkönen oli mukana uusissa seuroissa FC Oulu ja FC 1991, jotka pelasivat 1990-luvun alussa Veikkausliigaa ja I divisioonaa. Sen jälkeen hän pelasi vielä uudessa oululaisseurassa Tervareissa.


title: Ari Härkönen

text: Härkönen toimi 1990-luvun puolivälissä pelaajavalmentajana niin Tervareissa kuin FC Raahessa. Kausina 1999–2001 hän toimi Ykkösessä ja Kakkosessa pelanneen OLS:n päävalmentajana. Härkösestä tuli keväällä 2003 toimintansa aloittaneen uuden oululaisen yhteistyöseuran AC Oulun ensimmäinen päävalmentaja. Kahden kauden jälkeen hän siirtyi sivuun toimestaan, mutta toimi vielä kaksi vuotta joukkueen valmennusryhmässä. Kausina 2007–2008 Härkönen valmensi Kakkosessa pelannutta OPS-jp:tä.


title: Ari Härkönen

text: Härkönen pelasi urallaan yhteensä 32 pääsarjaottelua ja teki yhden maalin. Vuodesta 2010 lähtien Härkönen on toiminut Suomen Palloliiton Pohjois-Suomen piirin nuorisopäällikkönä. Jalkapallon ulkopuolella hän on työskennellyt yli 25 vuotta pankkialan tehtävissä.


title: Peippo (täsmennyssivu)

text: Peippo tarkoittaa seuraavia:


title: Obštši Syrt

text: Obštši Syrt () on Volgan ja Uraljoen välisen vedenjakajan muodostava ylänkö Venäjällä ja Kazakstanissa Uralvuorilta lounaaseen. Sen maaperä on hiekkaa, savea ja kalkkikiveä, ja karsti-ilmiöt esiintyy siellä runsaasti. Ylängön leveys on 500 km ja suurin korkeus 400 m. Siellä on arokasvillisuutta. Idässä on ollut rikkaita kuparilöydöksiä


title: Pentatsosiini

text: Pentatsosiini ("Dolapent", "Dolofortin", "Fortralin") on vahvahko kipulääke, eli analgeetti joka kuuluu opioidien ryhmään. Lääke on synteettinen, ei luonnosta suoraan saatava kuten jotkin opiaatit ovat. Sitä on pidetty lähinnä keskivahvana opiaattina. 30 - 40 mg tätä lääkeainetta annettuna ruiskeena lihakseen, vastaa verraten 10 mg morfiinia tai 75 - 100 mg petidiiniä. Pentatsosiiniin kehittyvää riippuvuutta ei pidetty niin vahvana kuin kuten esimerkiksi vahvoilla opiaateilla. Syy on siinä, että pentatsosiini ei euforisoi eikä sedatoi samoissa määrin.


title: Pentatsosiini

text: Pentatsosiinin käyttö lienee väistynyt lähinnä sen aiheuttamien sivuvaikutusten (lähinnä huimaus, oksentelu, pahoinvointi ja näköhäiriöt) sekä hengityksen lamaantumisen vaaran takia. Esimerkiksi sydäninfarktin hoitaminen tätä nimenomaista lääkettä käyttäen, on vaatinut erityistä varovaisuutta. Lääkkeen merkittävimmät antotavat ovat olleet suun kautta annettava tablettimuoto sekä lihakseen pistettävä ruiske (i.m.).


title: Pentatsosiini

text: Pentatsosiini on psykotrooppisia aineita koskevan yleissopimuksen valvonnan alainen yhdiste.


title: Gustaf Wrede af Elimä (ruukinpatruuna)

text: Gustaf Wrede af Elimä (4. heinäkuuta 1775 Anjalan kartano, Elimäki – 3. elokuuta 1830 Varkaus) oli suomalainen vapaaherra, everstiluutnantti ja Varkauden ruukin perustaja. Wreden vanhemmat olivat Rabbe Gottlieb Wrede af Elimä (1742–1828) ja Beata Sofia Stierncrona (1752–1775).


title: Gustaf Wrede af Elimä (ruukinpatruuna)

text: Wredestä tuli Uudenmaan läänin jalkaväkirykmentin vänrikki 1788 ja luutnantti 1791, Uudenmaan prikaatin jääkäripataljoonan kapteeni 1796 sekä kuninkaan yliadjutantti ja majuri 1802. Hän erosi armeijasta everstiluutnanttina. Wrede omisti vuoteen 1824 saakka Villikkalan kartanon sekä Anjalan kartanon jonka hänen perillisensä myivät 1837.


title: Gustaf Wrede af Elimä (ruukinpatruuna)

text: Wrede sai vuonna 1815 Suomen senaatilta luvan Varkauden ruukin perustamiseen. Hän rakensi Varkauden Huruskosken rannalle masuunin ja kankirautapajan sekä myöhemmin myllyn ja verkatehtaan. Ruukki käytti järvimalmia takkiraudan valmistukseen mutta lähiseudun järvimalmi osoittautui puutteelliseksi laadultaan ja määrältään. Järvimalmia jouduttiin tuomaan kauempaa ja tämä heikensi ruukin kannattavuutta ja raudan tuotanto jäi vähäiseksi. Wrede myi 1820-luvulla puolet ruukista Gabriel Lindeqvistille mutta hän joutui käyttämään saamansa rahat velkojensa maksuun. Wreden perilliset myivät sitten ruukin vuonna 1834 Erik Johan Längmanille ja Paul Wahlille.


title: Gustaf Wrede af Elimä (ruukinpatruuna)

text: Wrede oli naimisissa 1799–1814 Fredrika Lovisa Tigerstedtin (1780–1814) kanssa ja vuodesta 1816 Catharina Elisabet Lamonin (1796–1831) kanssa. Hänellä oli ensimmäisestä avioliitosta 8 ja toisesta 7 lasta. Hänen lapsistaan tunnetuimpia olivat kenraalimajuri Alexander August Peter Wrede af Elimä (1820–1897), hovineuvos Carl Gustaf Wrede af Elimä (1824–1868) ja majuri Vilhelm Otto Casper David Wrede af Elimä (1827–1878).


title: Corrector Yui

text: Corrector Yui () on Nippon Animationin ja Studio Pierrotin yhteistyönä luoma shōjo-genren animesarja. Se kertoo Yui Kasuga -nimisen tytön virtuaalimaailmassa tapahtuvasta taistelusta pahaa Grosser-supertietokonetta vastaan. Apunaan hänellä on robotti nimeltä I.R. Sarjaa esitti NHK huhtikuusta 1999 lokakuuhun 2000 52 jakson verran ja siitä on olemassa myös kaksi eri mangasarjaa.


title: Woolmark

text: Woolmark eli kansainvälinen villamerkki on uudesta puhtaasta villasta valmistettujen tuotteiden tunnusmerkki. Sitä käytetään myös villapesuohjelman symbolina useiden pesukoneiden ohjelmavalitsimissa. Merkin yhteydessä esiintyvät usein teksti "Puhdasta uutta villaa" ("Pure New Wool", "Pura lana vergine" jne.).


title: Woolmark

text: 1960-luvun alussa synteettiset kuidut, kuten polyamidi (nailon yms.) ja polyesteri alkoivat vallata alaa tekstiiliteollisuudessa, ja luonnonkuitujen kuten villan valmistajien oli ryhdyttävä ajamaan asiaansa entistä tehokkaammin. Tyyliteltyä lankavyyhtiä kuvaavan villamerkin suunnitteli vuonna 1964 italialainen graafikko Francesco Saroglia ja sitä alkoi tehdä tunnetuksi International Wool Secretariat, kansainvälinen villasihteeristö. Se oli perustettu vuonna 1937 nimellä International Wool Publicity and Research Secretariat, mikä pian lyhennettiin muotoon International Wool Secretariat (IWS). Lontoossa päämajaansa pitäneellä IWS:llä oli 1950-luvun puolivälissä sivutoimisto jokaisessa merkittävässä villantuotantomaassa.


title: Woolmark

text: Vuonna 1997 IWS muuttui järjestöstä yhtiöksi nimeltä The Woolmark Company. Vuonna 2007 Woolmark Companyn osti Australian Wool Innovation –järjestö (AWI), joka on nykyisin Woolmark-brändin juridinen omistaja.


title: Woolmark

text: Australian Wool Innovation jatkaa International Wool Secretariatin toimintaa koordinoimalla villan tutkimusta ja kehitystä, mainostamalla ja markkinoimalla villaa maailmanlaajuisesti ja määrittämällä laatustandardeja sadan prosentin villatuotteille ja villasekoituksille.


title: Woolmark

text: Oikeuden varustaa oman yrityksen villatuotteet Woolmark –merkillä saa täyttämällä AWI:n laatuvaatimukset ja muut ehdot sekä maksamalla Woolmark–lisenssimaksuja. Lisenssin saamiseksi tekstiilivalmistajan tuotteet testataan riippumattomissa laboratorioissa vetolujuuden, nukkaantumisen, joustavuuden, öljyn- ja vedenpitävyyden, hankauksen sietokyvyn ja värinpitävyyden osalta.


title: Woolmark

text: Villasekoitelangoille on olemassa oma Woolmark Blend -tunnuksensa.


title: Rock City (yhtye)

text: Rock City, tunnetaan myös nimellään R. City ja Planet VI on vuonna 2003 perustettu yhdysvaltalainen musiikki-ryhmä. Ryhmässä on kaksi jäsentä, veljekset Theron ja Timothy Thomas, jotka tunnettaan myös taiteilijanimellän A.I. ja Uptown AP.


title: Mad Max (videopeli)

text: Mad Max on Avalanche Studiosin kehittämä ja Warner Bros. Interactive Entertainmentin julkaisema avoimeen pelimaailmaan sijoittuva toimintaseikkailupeli. Peli julkaistiin syyskuussa 2015 Microsoft Windowsille, Linuxille, PlayStation 4:lle ja Xbox Onelle. Peli sijoittuu post-apokalyptiseen autiomaahan, jossa pelaaja ohjaa Max Rockatanskya. Hahmoa ääninäyttelee australialainen Bren Foster. Pelin juoni ei pohjaudu suoraan "Mad Max" -elokuviin, mutta lainaa niistä elementtejä.


title: Mad Max (videopeli)

text: Alun perin peli suunniteltiin julkaistavaksi vuonna 2014. Myöhästymisen takia pelin PlayStation 3 ja Xbox 360 -versiot peruttiin.


title: Mad Max (videopeli)

text: Suuri osa "Mad Maxin" tarinasta ja toiminnasta keskittyy ajoneuvoihin. Pelin alussa pelaaja saa ohjattavakseen Magnum Opus -nimisen auton, jota voi vapaasti kehittää mieleisekseen. Autoon on saatavissa muun muassa tehokkaampia moottoreita, suojavarusteita, maalipintoja, liekinheittimiä ja kyydistä laukaistavia harppuunoita. Muokattavat ominaisuudet vaikuttavat toisiinsa: esimerkiksi uusi moottori nopeuttaa autoa, mutta heikentää hallittavuutta. Autoa ajaessa pelaaja voi vaihtaa kuvakulmaa ensimmäisen ja kolmannen persoonan välillä. Auton kyydistä ammuttaessa peli hidastuu, mikä helpottaa tähtäämistä kohteisiin. Maxin mukana Magnum Opuksen takaosassa matkustaa mekaanikko Chumbucket, joka tarvittaessa korjaa vahingoittuneen kulkuneuvon.


title: Mad Max (videopeli)

text: Myös Maxin ulkoasua ja suojavarusteita on mahdollista muokata. Kerättyään riittävästi kokemuspisteitä pelaaja voi avata Maxille uusia taitoja.


title: Mad Max (videopeli)

text: Avoin pelialue on jaettu useisiin alueisiin, joilla on omanlaisensa taustatarina ja ulkoasu. Alueilla voi suorittaa sivutehtäviä, joihin kuuluu esimerkiksi ajokilpailuja, linnakkeiden valtaamista ja autosaattueiden tuhoamista. Sivutehtävien myötä vihollisuhka alueella laskee. Kätevin tapa tutkia alueita on kuumailmapallo, jonka kyydistä on mahdollista kiikaroida eri aktiviteetteja ja tallentaa ne karttaan.


title: Mad Max (videopeli)

text: Kulkuneuvot kuluttavat pelissä polttoainetta, ja autoja voi tankata pelimaailmasta löytyvillä jerrykannuilla. Kanisterilla bensiiniä voi kuljettaa mukanaan auton takaosassa, ja jerrykannun voi tarvittaessa myös räjäyttää. Pelihahmon saamat vauriot parantuvat ympäri pelimaailmaa löytyvällä ruoalla tai vedellä, jota voi kuljettaa kenttäpullossa. Pelissä vuorokaudet vaihtuvat dynaamisesti, ja pelimaailmassa esiintyy myös luonnonilmiöitä, kuten hiekkamyrskyjä.


title: Mad Max (videopeli)

text: Max Rockatansky kohtaa aavikolla joukon Sotapoikia, joita johtaa tyranni Immortan Joen poika Scabrous Scrotus. Sotapojat varastavat Maxin tavarat ja Interceptor-auton. Max taistelee Scrotusta vastaan tämän Sotarekassa ja vahingoittaa tätä moottorisahalla, mutta lopulta Scrotus onnistuu työntämään Maxin ulos rekasta. Mukaansa Max saa Scrotuksen koiran. Aavikolla Max kohtaa Chumbucket-nimisen mekaanikon, joka tarjoaa rakentamaansa Magnum Opus -autoaan Maxille, jotta tämä voisi aloittaa kostoretken Scabrous Scrotusta vastaan.


title: Mad Max (videopeli)

text: "Mad Max" -peli julkistettiin E3 2013 -messuilla. Peli oli tarkoitus julkaista vuonna 2014 Microsoft Windowsille, PlayStation 3:lle, PlayStation 4:lle, Xbox 360:lle ja Xbox Onelle, mutta huhtikuussa 2014 julkaisun kerrottiin viivästyvän vuoteen 2015. Peliin haettiin itsenäistä tarinaa, eikä lähes samanaikainen julkaisuajankohta "" -elokuvan kanssa ollut suunniteltua. Pelissä on kuitenkin viittauksia elokuvaan: "Fury Roadissa" esiintyvä Bensakaupunki () on mukana pelialueessa, ja pelihahmojen välisessä dialogissa mainitaan "Fury Roadista" tuttu Immortan Joe ja hänen tukikohtansa Linnake ().


title: Mad Max (videopeli)

text: Avointa pelimaailmaa pyrittiin kehittämään uhkaavaksi ja vihamieliseksi, mutta samalla jännittäväksi ja viehättäväksi, mikä houkuttaisi pelaajaa alueiden tutkimiseen. Avalanche Studios koki haastavaksi välttää maisemien toistuvuutta post-apokalyptisessa pelimaailmassa, ja kehittäjät käyttivät paljon aikaa suunnitellakseen pelimaailmaan riittävästi vaihtelevuutta.


title: Project CARS

text: Project CARS on Slightly Mad Studiosin kehittämä ja Bandai Namco Entertainmentin julkaisema autosimulaattoripeli. Peli julkaistiin PlayStation 4:lle, Xbox One:lle ja PC:lle 7. toukokuuta 2015. C.A.R.S. on lyhenne sanoista "Community Assisted Racing Simulator". Ideana on kehittää kaikilla osa-alueilla johtava autosimulaattori aivan uudella tavalla, joka saattaa jatkossa mullistaa alaa isolla tavalla parempaan suuntaan. Peli on täysin joukkorahoitettu. Alun perin peli oli tarkoitus julkaista marraskuussa 2014, mutta sitä haluttiin vielä viilata ja kunnostaa, joten julkaisua siirrettiin maaliskuulle 2015. Peli myöhästyi lisää, ja julkaisua sirrettiin huhtikuulle 2015. Lopulta julkaisupäiväksi tuli 7. toukokuuta 2015. Peli oli tarkoitus julkaista myös edellisen sukupolven konsoleille PlayStation 3:lle, Xbox 360:lle ja Wii U:lle, mutta myöhemmin ilmoitettiin, että nämä versiot perutaan. Pelistä julkaistiin kaksi versiota, normaaliversio Project CARS ja erikoisversio Project CARS Limited Edition joka sisältää mustan metallikotelon, Project CARS: By Racers 4 Racers –kirjan sekä viisi autoa, joita voi ajaa kaikissa pelitiloissa. Pelistä julkaistiin vielä yksi versio Project CARS Game of the Year Edition 6. toukokuuta 2016.


title: Project CARS

text: Slightly Mad Studios ilmoitti 22. kesäkuuta 2015 työstävänsä jatko-osaa "Project CARS 2". Slightly Mad Studios ilmoitti hakevansa peräti 7 miljoonan punnan tukipottia oman WMD-portaalinsa kautta. "Project CARS 2" on julkaistu vuonna 2017.


title: Assetto Corsa

text: Assetto Corsa ("kilpailuasetus" italiaksi) on italialaisen Kunos Simulazioni -studion kehittämä autosimulaattoripeli. Peli julkaistiin Windows -alustalle 8. marraskuuta 2013 ja koko peli 19. joulukuuta 2014. PlayStation 4:lle ja Xbox Onelle peli julkaistiin Euroopassa 26. elokuuta ja Pohjois-Amerikassa 30. elokuuta 2016.


title: Assetto Corsa

text: Kehittäjät ovat kertoneet työskentelevänsä läheisessä yhteistyössä sekä autovalmistajien että kilpatallien kanssa, muun muassa Porschen kanssa


title: Assetto Corsa

text: Konsoliversion kehittäminen alkoi kun Sony toimitti kehittäjille PlayStation 4-kehityspaketin nähdäkseen voisiko käännös olla mahdollinen.


title: Assetto Corsa

text: Kehittäjillä on lisäksi kaupalliseen käyttöön (teollisuus, koulutus, markkinointi ja promootio) tarkoitettu "Assetto Corsa PRO". Tammikuussa 2018 kehittäjät ilmoittivat Blancpain GT -sarjan kanssa "Assetto Corsa Competizione" -versiosta.


title: Assetto Corsa

text: Intelin videopelilistauksessa simulaatiomallinnuksesta mainitaan seuraavia ominaisuuksia:


title: Assetto Corsa

text: Päivitysversio 1.14 lisää tuulialgoritmin ja parantaa tekoälyä sekä varikkopysähdyksiä.


title: Assetto Corsa

text: Muun muassa Nürburgring Nordschleife -rata on mallinnettu laserkeilausteknologialla.


title: Assetto Corsa

text: Vuonna 2017 julkaistu Laguna Secan rata on mallinnettu laserkeilauksella ja on julkaistu ilmaisena päivityksenä pelin omistajille.


title: Assetto Corsa

text: Päivitysversio 1.13 Windows-alustalla lisää tuen OpenVR/HTC Vive virtuaalitodellisuuslaseille aiemman Oculus Rift tuen lisäksi. Lisäksi muun muassa TrackIR on tuettu.


title: Assetto Corsa

text: Suurin osa ohjelmasta on C++ koodia, jonka lisäksi palvelinsovellus on tehty go-kielellä.


title: Assetto Corsa

text: Ulkoisista ohjelmakirjastoista käytössä ovat muun muassa ODE ja FMOD.


title: Assetto Corsa

text: Sisältöä on laajennettu useilla lisäosilla alkuperäisen julkaisun jälkeen.


title: Assetto Corsa

text: Vuoden 2016 loppuun mennessä julkaistuja maksullisia laajennusosia ovat:


title: Assetto Corsa

text: Maksullisten lisäosien lisäksi on julkaistu myös ilmaisia lisäyksiä kuten Mazda 787B. Vuonna 2017 julkaistu "Bonus Pack 3" lisää Laguna Secan radan sekä seitsemän autoa.


title: Assetto Corsa

text: PlayStation 4 ja Xbox One julkaisuissa osa lisäosista sisältyy varsinaiseen julkaisuversioon.


title: Assetto Corsa

text: PlayStation 4 laajennusosat syyskuussa 2017 ovat:


title: Assetto Corsa

text: Red Bull sivuston lukijaäänestyksessä "Assetto Corsa" on äänestetty vuoden 2016 parhaaksi kilpapeliksi


title: Assetto Corsa

text:
Autoihin keskittyvä Evo-lehti kommentoi päivitysversiota 1.6 seuraavasti:
Top Gear -lehti kommentoi konsoliversiota seuraavasti:
Motorsport.com -sivusto kommentoi Windows-versiota vuonna 2015 seuraavasti:
Rock, Paper, Shotgun -sivuston 25:n parhaan simulaatiopelin listalla "Assetto Corsa" oli sijalla numero 5 toukokuussa 2017.


title: Assetto Corsa

text: Pelaaja-lehti antoi konsoliversion arvostelussaan arvosanan 8/10.


title: Assetto Corsa

text: Alphr-sivusto neljä tähteä viidestä arvostelussaan.


title: Assetto Corsa

text: Eurogamer-sivusto antoi arvostelussaan arvosanan 9/10.


title: Assetto Corsa

text: Windows-version minimivaatimukset:


title: Assetto Corsa

text: Laitteistosuositus:


title: The Wiggles

text: The Wiggles on australialainen vuonna 1991 perustettu lastenmusiikkia esittävä yhtye. Sen nykyisen jäsenet ovat Anthony Field, Lachlan Gillespie, Simon Pryce ja Emma Watkins. Perustajajäseniä olivat Anthony Fieldin lisäksi Phillip Wilcher, Murray Cook, Greg Page ja Jeff Fatt. Varsinaisten jäsenten lisäksi yhtyeen esiintyessä mukana on yleensä eläinhahmoiksi pukeutuneita ihmisiä.


title: F1 Championship Season 2000

text: F1 Championship Season 2000 on EA Sportsin julkaisema Formula 1-aiheinen ajopeli, joka julkaistiin 15. joulukuuta 2000 PlayStation 2, Windows, Macintosh ja Game Boy Color -alustoille. Peli sisältää kaikki kauden 2000 kuljettajat, tallit ja radat, uuden Jaguar F1 -tiimin, sekä uuden Indianapolis Motor Speedway -radan Yhdysvalloissa.


title: F1 Championship Season 2000

text: Pelin Windows-version on kehittänyt Image Space Incorporated ja pelikonsoliversiot Visual Sciences.


title: HMS Royal Sovereign (1701)

text: "HMS Royal Sovereign" oli Britannian Kuninkaallisen laivaston vuonna 1701 vesillelaskettu 100-tykkinen ensimmäisen luokan linjalaiva.


title: HMS Royal Sovereign (1701)

text: Alus tilattiin 29. lokakuuta 1697 Plymouthin telakalta, jossa sen vastaavana mestarina oli Fisher Harding. Alus laskettiin vesille 25. heinäkuuta 1701. Rakenusmateriaalina käytettiin muun muassa tulipalossa vuonna 1697 tuhoutuneesta "HMS Royal Sovereignista" pelastettua puutavaraa. Sen aseistuksena oli alemmalla tykkikannella 28 puolikanuunaa, keskikannella saman verran kulveriineja ja ylimmällä tykkikannella 28 puolikulveriinia. Näiden lisäksi puolikannella oli kaksitoista 6 naulan tykkiä ja etukannella neljä 6 naulan tykkiä.


title: HMS Royal Sovereign (1701)

text: Alus loi pohjan vuoden 1719 hankintojen () 100-tykkisten alusten suunnittelulle. Lopulta alus oli kuitenkin hankintojen ainoa tilattu ensimmäisen luokan alus, mutta "HMS Royal William" ja "HMS Britannia" muutettiin vastaamaan suunnittelua muutostöiden jälkeen vuonna 1719.


title: HMS Royal Sovereign (1701)

text: Alus otettiin palvelukseen tammikuussa 1702 Cadiziin amiraali Sir George Rooken lippulaivana päällikkönään Thomas Ley, joka sai surmansa 19. syyskuuta 1702. Aluksen toisena päällikkönä oli John Fletcher. Alus osallistui 12. lokakuuta 1702 Vigonlahden taisteluun ja vuoden 1703 alussa James Wishart korvasi edesmenneen Leyn. Alus poistettiin palveluksesta lokakuussa 1703.


title: HMS Royal Sovereign (1701)

text: Alus palautettiin palvelukseen helmikuussa 1705 vara-amiraali Sir Stafford Fairbournen lippulaivana päällikkönään John Hartnell. Alus liitettiin Välimeren laivastoon, missä se palveli Shovellin ja Peterburghin alaisuudessa. Alus poistettiin palveluksesta lokakuussa 1706.


title: HMS Royal Sovereign (1701)

text: Alus palautettiin palvelukseen tammikuussa 1708 päällikkönään James Littleton, mutta se poistettiin palveluksesta jo heinäkuussa. Alus palautettiin joulukuussa palvelukseen. Se varustettiin Amiraliteetin 26. helmikuuta 1709 antamalla määräyksellä lippulaivaksi ja alus palasi palvelukseen tammikuussa 1709 amiraali Sir John Leaken lippulaivana päällikkönään Stephen Martin. Alus poistettiin palveluksesta 16. toukokuuta, minkä jälkeen se makasi ankkurissa Chathamissa.


title: HMS Royal Sovereign (1701)

text: Alus huollettiin Chathamissa Amiraliteetin 1. tammikuuta 1710 antaman määräyksen mukaisesti ja se oli joulukuussa 1709 amiraali Sir Matthew Aylmerin lippulaivana päällikköinään James Littleton ja James Moneypenny. Alus poistettiin palveluksesta lokakuussa. Alus oli tämän jälkeen reservissä ennen muutostöitä, jotka alkoivat 1723.


title: HMS Royal Sovereign (1701)

text: Aluksen uudistus tilattiin 18. helmikuuta 1724 Chathamista, missä rakennustöistä vastasi Benjamin Rosewell. Sen köli laskettiin 5. lokakuuta 1723 ja alus laskettiin uudistettuna vesille 5. maaliskuuta 1729. Valmistuskustannukset olivat 34 720 puntaa neljä shillinkiä ja neljä pennyä.


title: HMS Royal Sovereign (1701)

text: Alus romutettiin 1768.


title: Grand Prix Challenge

text: Grand Prix Challenge on Formula 1 -peli, joka julkaistiin 21. marraskuuta 2002 PlayStation 2:lle. Peli sisältää kaikki kauden 2002 kuljettajat, tallit ja radat.


title: F1 Racing Championship

text: F1 Racing Championship on Ubisoft Shanghain tekemä Formula 1 -peli, joka julkaistiin 11. lokakuuta 2000. Peli ilmestyi PlayStation, PlayStation 2, Sega Dreamcast, Game Boy Color, Nintendo 64 ja Windows -alustoille.


title: Gran Turismo 6

text: Gran Turismo 6 (lyhennettynä GT6) on "Gran Turismo" -pelisarjan kuudes osa. Peli on julkaistu Japanissa 6. joulukuuta 2013 PlayStation 3-konsolille.


title: Gran Turismo 6

text: Pelistä on julkaistu GameStop-yksinoikeudella "Gran Turismo 6 15th Anniversary Edition", jossa on mukana muun muassa 16 lisäautoa ja virtuaaliesineitä.


title: Gran Turismo Sport

text: Gran Turismo Sport (lyhyesti GT Sport) on "Gran Turismo" -pelisarjan seitsemäs osa, joka julkaistiin 17. lokakuuta vuonna 2017.


title: Gran Turismo Sport

text: Peli julkaistiin PlayStation 4 -konsolille ja se tukee PlayStation VR -laitetta.


title: Gran Turismo Sport

text: V2.fi antoi pelille arvioksi 4,5/5 tähteä arvostelussaan.


title: Gran Turismo Sport

text: Muropaketti antoi pelille arvioksi 4/5 tähteä arvostelussaan.


title: IRacing.com

text: iRacing on iRacing.com Motorsport Simulationsin kehittämä ja julkaisema ajosimulaatiopeli. Peli on julkaistu vuonna 2008 Windowsille.


title: IRacing.com

text: Pelissä on yhteensä 74 laserskannattua rataa, joista yhdeksän on ilmaisia. Ilmaisista radoista neljä on ovaalin muotoisia ja kolme on tieratoja. Autoja on yhteensä 49, joista kahdeksan on ilmaisia.


title: IRacing.com

text: iRacingin ympärille on rakennettu monipuolinen sivusto, jonka ympärillä koko homma toimii, statistiikkaa omasta ja muiden kuskien toiminnasta voi tarkkailla. Kisoja ja harjoituksia järjestetään jatkuvasti. iRacing on rakennettu valmiiksi paketiksi, jossa on mm. ranking systeemit ja törmäilyistä rangaistaan automaattisesti.


title: George Halonen

text: George Halonen, alun perin Yrjö Halonen (15. joulukuuta 1891 Helsinki – 12. toukokuuta 1954 Yhdysvallat) oli amerikansuomalainen toimittaja ja osuustoimintaliikkeen vaikuttaja.


title: George Halonen

text: Arne Halosen vanhempi veli Yrjö valmistui ylioppilaaksi ja muutti Amerikkaan vuonna 1912. Hän työskenteli Kanadan Port Arthurissa ilmestyneen "Työkansan" toimittajana vuosina 1912–1913 ja Massachusettsin Fitchburgissa ilmestyneessä "Raivaajassa" vuosina 1914–1919. Lokakuun vallankumouksen jälkeen Halosesta tuli yksi amerikansuomalaisen kommunistisen liikkeen johtajista. Hän työskenteli "Työmiehen" päätoimittajana vuosina 1921–1923, hoiti Neuvosto-Karjalan edustustoa 1920-luvun alussa ja toimi amerikansuomalaisen Keskusosuuskunnan neuvonta- ja valistusosaston johtajana Wisconsinin Superiorissa vuodesta 1924. Kommunistisen Suomalaisen Työväenjärjestön ja Keskusosuuskunnan valtataistelussa Halonen puolusti osuuskunnan itsenäisyyttä, minkä johdosta hänet erotettiin työväenjärjestöstä ja kommunistipuolueesta vuonna 1929. Myöhemmin Halonen toimitti Keskusosuuskunnan julkaisemaa "Työväen Osuustoimintalehteä".


title: George Halonen

text: Halonen jätti Keskusosuuskunnan vuonna 1942 ja muutti Tyynenmeren rannikolle, jossa hän työskenteli sotatarviketehtaassa, opiskeli Stanfordin yliopistossa ja luetteloi suomenkielistä aineistoa Palo Alton Hoover-kirjastossa.


title: Richard A. Teague

text: Richard A. (Dick) Teague (23. joulukuuta 1923 – 5. toukokuuta 1991) oli yhdysvaltalainen ajoneuvoteollisuuden suunnittelija ja muotoilija. Uransa aikana hän työskenteli General Motorsilla, Packardilla ja Chryslerilla, ennen nimitystään American Motors Corporationin suunnitteluosaston johtoon. Täällä hän teki merkittävimmät työnsä, joihin kuuluvat mm. AMC:n Pacer-, Gremlin- ja Hornet-mallit, samoin kuin Jeep Cherokee XJ.


title: Richard A. Teague

text: Dick Teaguen äiti työskenteli elokuvateollisuudessa ja myös Dick aloitti viisivuotiaana lapsinäyttelijänä, tytön roolissa. Hänen näyttelijänuransa tyssäsi kuusivuotiaana hänen saatuaan vakavia vammoja rattijuopon aiheuttamassa auto-onnettomuudessa, jossa myös hänen äitinsä loukkaantui vakavasti ja jäi loppuiäkseen invalidiksi. Dick menetti muun muassa näkökyvyn oikeanpuoleisesta silmästään. Vuotta myöhemmin hänen isänsä kuoli rattijuopon aiheuttamassa liikenneonnettomuudessa.


title: Richard A. Teague

text: Alakouluikäisenä Teague rakenteli lentokoneiden pienoismalleja, kunnes hänen mielenkiintonsa alkoi suuntautua autojen maailmaan. Hänen ystäväpiirillään on ollut tähän varmasti suuri vaikutus, siihen kuuluivat muun muassa tuleva kiihdytysajaja Ed Iskenderian, maanopeusajaja Stuart Hilborn ja joukko muita autoista innostuneita nuorukaisia. Teague otti itsekin osaa Los Angelesin koillispuolella olevilla kuivilla järvenpohjilla ajettuihin nopeustesteihin, ja hän käytti usein sanontaa, että hänellä "on hieman bensaa suonissa".


title: Richard A. Teague

text: Vajavaisen näkökykynsä takia Teague vapautettiin asepalveluksesta toisen maailmansodan aikana. Valmistuttuaan "Susan Miller Dorsey High Schoolista" vuonna 1942 hän siirtyi työskentelemään ilmailualan yhtiö Northrop Corporationin teknisenä piirtäjänä. Hänen esimiehensä Paul Browne, joka oli aiemmin työskennellyt General Motors -yhtiön designerina, ehdotti että Teague osallistuisi "Art Center College of Design" -oppilaitoksen yötunneille.


title: Richard A. Teague

text: II maailmansodan päätyttyä Teague luonnosteli muodot Kaiser-Frazer -yhtiön pienelle ja edulliselle mallille, josta sittemmin muovautui kansanautoksi suunniteltu Henry J. Vuonna 1947 hän siirtyi Edmund Andersonin johtaman General Motorsin designstudion palvelukseen. Dick aloitti osastolla avustavana, lähinnä oppipojan tai kisällin asemassa olleenna stailistina, osallistui ensimmäisen Oldsmobile "Rocket" 88:n suunnitteluun ja kohosi lopulta Cadillacin design-ryhmään. 1950-luvun amerikkalainen autoteollisuus loi kauneimpia ja tyylikkäimpiä muotoja joita autolle voi kuvitella, mutta sortui usein myös pahoihin ylilyönteihin. General Motorsin designosaston pääjohtaja Harley Earl rakasti kromin kiiltoa ja Teague on kertonut tapauksesta, joka hyvin kuvaa tätä piirrettä. Tiimi oli luonut autoa varten kaksi erilaista koristekokonaisuutta, joista Earl voisi valita mieluisamman. Jonkin väärinkäsityksen seurauksena presentaatioon varattu Oldsmobilen prototyyppi oli varustettu molemmilla sarjoilla samanaikaisesti. Earl totesi designereiden tehneen loistotyötä ja auto sai kromikattauksensa, vaikka stailistit itse olivat asiasta vähemmän innoissaan.


title: Richard A. Teague

text: Teague jätti General Motorsin vuonna 1952 ja siirtyi Packard Motor Car Companyn päästailistiksi, yhtiöstä irtisanoutuneen John Reinhartin paikalle. Hänen ensimmäinen työnsä oli suunnitella mallivuoden '53 Packard-linjan kevyt facelift. Vuonna 1954 autojensa menekin laskusta kärsinyt Packard osti Studebaker Corporationin ja näin syntyi Studebaker-Packard Corporation. Kun James J. Nancen luotsaama Studebaker-Packard päätti mallivuodelle '56 muodostaa aiemmasta Packard Clipper -mallista oma "Clipper"-merkkinsä, Teaguen tehtävänä oli luoda näille kahdelle samaa koria käyttäneelle merkille visuaalisesti toisistaan erottuva identiteetti. Teague suunnitteli Packardille myös useita konseptiautoja. Näitä olivat vuoden 1953 "Balboa," vuoden 1954 "Panther" ja vuoden 1955 "Request".


title: Richard A. Teague

text: Vuoden 1955 Packard-mallisto toi esille Teaguen kyvyn luoda uuden näköinen auto rajallisella budjetilla. Yhtiö oli kuitenkin taloudellisesti huonossa jamassa vuonna 1954 tehdyn Studebaker-kaupan seurauksena. Lisäksi ylellisten Packardien myynti romahti lopullisesti vuonna 1956. Teague oli suunnitellut vuodelle 1956, ylellisten Packardien ja edullisten Clipperien väliin sijoittuvan Packard Executiven, mallin joka pohjautuu pitkälti "Clipper Customiin". Teague suunnitteli vielä Packardin viimeisen koseptiauton, vuoden 1957 "Predictorin", sekä konseptimallista vaikutteita saaneet uudet Packard- ja Clipper -mallistot vuodelle 1957. Tämä muotoilu ei päässyt koskaan tuotantoon, koska henkitoreissaan oleva yhtiö teki ratkaisun malleista jotka olivat kalliimman "Packard Clipper" -nimen ja koristeiden alle kätkettyjä, edullisempia Studebaker President -malleja. Teague joutui pikaisesti suunnittelemaan nämä mallit, että yhtiöllä olisi ollut jotain myytävää kyseiselle mallivuodelle, kunnes "oikeiden" Packardien valmistus taas jatkuisi. Näinhän ei sitten käynyt, vaan Packard lakkasi merkkinä elämästä vuoden 1958 jälkeen.


title: Richard A. Teague

text: Vuonna 1957 koko Packardin design-tiimi siirtyi Chrysler Corporationin palvelukseen ja Teaguesta tuli yhtiön muotoilustudion johtaja. Hän kuitenkin lähti yhtiöstä, jouduttuaan itse täysin osattomana keskelle Chryslerin johtajiston valtakamppailua.


title: Richard A. Teague

text: Vuonna 1959 American Motors palkkasi Dick Teaguen ja tässä yhtiössä hän työskenteli aktiiviuransa loppuun saakka. Alkuun hän työskenteli entisen GM-pomonsa Ed Andersonin johtaman tiimin pääsunnittelijana. Kun Anderson vuonna 1961 jätti AMC:n, Teague nostettiin yhtiön design-osaston vastaavaksi. Vuonna 1964 hänet nimitettiin AMC:n designista vastaavaksi varapääjohtajaksi, ja tässä toimessa hän pysyi vuonna 1983 tapahtuneeseen eläkkeelle siirtymiseensä saakka.


title: Richard A. Teague

text: Dick Teague kuvasi AMC-vuosiaan usein sanalla "Camelot". Vaikka hänen työtään AMC:llä ohjasivat samantyyppiset talouden rajalliset resurssit kuin Packardilla, Teague loi AMC-vuosinaan kuuluismmat mallinsa.


title: Richard A. Teague

text: Vapaa-aikansa Teague vietti perheensä sekä hänelle rakkaiden autojen parissa. Teague oli arvostettu ajoneuvohistorioitsija ja klassikkoajoneuvojen keräilijä. Hänen harrastuksenaan oli vanhojen autojen entisöinti, niihin kuului mm. vuoden 1904 Packard, yksi tämän yhtiön ensimmäisistä valmistuneista autoista. Vuonna 1970 hän oli omistanut jo 258 autoa. Teague oli myös 4-veto-entusiasti ja hänen omikstuksessaan oli joitain vanhoja sota-Jeeppejä jo ennen kuin AMC osti Kaiser Jeep -yhtiön. Eläkkeelle siirtyessään Teague kertoi omistaneensa 400 tai 500 autoa. Teaguen kokoelmaan kuului muun muassa hänen suunnittelemansa konseeptiauto AMX/3. Tämä auto lahjoitettiin San Diego Automotive Museum -automuseolle, yhdessä Teaguen omien papereiden kanssa.


title: Richard A. Teague

text: Teague siirtyi varhennetulle eläkkeelle 61 vuoden ikäisenä. Hän menehtyi pitkäaikaisen sairauden seurauksena vuonna 1991, 67 vuoden iässä.


title: Richard A. Teague

text: Rambler ClassicRambler MarlinAMC CavalierAMC GremlinAMC JavelinAMC AMXAMX GTAMC HornetAMC EagleAMC ConcordAMC SpiritJeep Cherokee XJEagle Premier -mallin sisusta


title: Likviditeettipreemio

text: Likviditeettipreemio () on taloustieteessä selitys kahden eri tyyppisen finanssiarvopaperin (esim. osake) eroista, joilla on kaikki samat ominaisuudet paitsi likviditeetti.


title: Los Pacos

text: Los Pacos on Espanjan Aurinkorannikolla sijaitsevan Fuengirolan kaupungin lähiö, joka sai alkunsa suomalaisen Teuvo Hakulisen 1960-luvun loppupuolella rakentamasta lomakylästä.


title: Los Pacos

text: Los Pacosilla, kuten muillakaan Fuengirolan alueilla, ei ole tarkasti määriteltyjä rajoja, mutta lähiö sijaitsee kaupungin pohjoisosassa Arroyo Pajaresin takana. Los Pacosissa asuu noin 5 000 suomalaista, mikä tekee siitä ilmeisesti suurimman suomalaisyhdyskunnan Pohjoismaiden ulkopuolella.


title: Los Pacos

text: Yrittäjä Teuvo Hakulinen rakensi 1960-luvulla suomalaisten lomakyläksi aiotut rakennukset mäkiseen Los Pacosin maastoon. Hän oli tullut Espanjan Aurinkorannikolle alun perin reumaansa hoitamaan ja rakensi Los Pacosiin aluksi ratsastustallin perustaakseen ratsastuskoulun. Kun tuttavatkin alkoivat haaveilla asumisesta Espanjassa, Hakulinen muutti suunnitelmiaan ja alkoi rakentaa alueelle rivitaloja. Ensimmäinen valmistui vuonna 1967, ja Hakulisen yhtiö osti vähitellen lisää maata ja pystytti 20 vuoden aikana yli 400 asunnon lomakylän.


title: Los Pacos

text: Hakulinen sai yhteistyökumppanikseen Suomen Urheiluliiton, ja Los Pacosia alettiin kehittää urheilukeskukseksi. Lomakylä nousikin mäkisen maastonsa ansiosta suomalaisten yleisurheilijoiden suosioon, ja siellä harjoittelivat muiden muassa Lasse Virén, Sari Essayah ja Juha Väätäinen.


title: Los Pacos

text: Suomalainen kirjasto ja terveydenhoitoasema Los Pacosiin saatiin 1975. Suomen valuuttasäännöstelyn vapauduttua 1980-luvulla yhä useammat suomalaiset halusivat loma- tai eläkeasunnon ulkomailta, ja Los Pacos kasvoi nopeasti. Se oli myös haluttu työpaikka paikallisille asukkaille, koska siinä missä useimmat Aurinkorannikon turistipalvelut sulkivat ovensa talveksi, Los Pacos toimi ympäri vuoden.


title: Los Pacos

text: Suomen 1990-luvun alun lamassa Hakulinen menetti omaisuutensa ja palasi Suomeen.


title: Los Pacos

text: Sittemmin Los Pacos on laajentunut isoksi lähiöksi, jossa on sekä omakoti- ja rivitaloja että kerrostaloja. Alkuperäiset Hakulisen rakentamat rakennukset ovat Diakonissalaitoksen Säätiön omistuksessa.


title: Los Pacos

text: Los Pacosin suomalaisten toimintakeskuksessa Girasolissa toimii muun muassa kylpylä ja suomalaisyhdistys Suomela. Los Pacosissa tai sen liepeillä sijaitsevat muun muassa Aurinkorannikon suomalainen koulu, vuonna 2005 Suomen opetusministeriön tuella perustettu kansalaisopisto Sofia- opisto, Kulttuuriyhdistys Kaleva, Suomen evankelisluterilaisen kirkon toimipiste, vapaiden seurakuntien Pacosin Majakka sekä suomalainen kirjakauppa Hemingway. Tampereen urheiluhierojaopisto kouluttaa Los Pacosissa hierojia.


title: Los Pacos

text: Markku Veijalainen teki Teuvo Hakulisesta ja Los Pacosista vuonna 2003 Yleisradion Tosi tarina -sarjaan dokumenttiohjelman "Mies joka rakensi kaupungin". Pentti Pirhonen on kirjoittanut seudulle sijoittuvan toimintaseikkailun "Vaarallista peliä Los Pacosissa" (Karisto 1986).


title: A Head Full of Dreams

text: A Head Full of Dreams on brittiläisen rockyhtye Coldplayn seitsemäs studioalbumi. Albumi ilmestyi kansainvälisesti 4. joulukuuta 2015 Parlophone-levymerkillä. Pohjois-Amerikassa albumin julkaisi Atlantic Records. Albumin tuottivat yhtyeen pitkäaikainen yhteistyökumppani Rik Simpson sekä norjalainen Stargate-tuottajakaksikko Tor Erik Hermansen ja Mikkel Storleer Eriksen.


title: A Head Full of Dreams

text: Albumin ensimmäisenä singlenä julkaistiin kappale ”Adventure of a Lifetime” vuoden 2015 marraskuussa.


title: A Head Full of Dreams

text: Albumi nousi Suomen virallisen listan ensimmäiselle sijalle.


title: Yōji Shinkawa

text: Yōji Shinkawa (, s. 25. joulukuuta 1971) on japanilainen taiteilija. Hän on kuuluisin "Metal Gear" ja "Zone of the Enders" -pelisarjoihin tekemästään graafisesta työstä.


title: Yōji Shinkawa

text: Shinkawa syntyi Hiroshimassa ja alkoi työskennellä Konami -pelitalolla 1994 valmistuttuaan Kyōto Seika -yliopistosta. Hänen ensimmäinen projektinsa oli PC-98-versio "Policenautsista". Hän toimi vastaavana taiteilijana pelin myöhemmissä konsolikäännöksissä ja tämän jälkeen hahmosuunnittelijana "Metal Gear Solid" -sarjassa. Sittemmin hän on toiminut päätaiteilijana monissa Konamin peleissä.


title: Yōji Shinkawa

text: Shinkawa listaa inspiraatioikseen japanilaisista piirtäjistä Yoshikazu Yasuhikon ja Yoshitaka Amanon, ja länsimaisista taiteilijoista Frank Millerin, Aubrey Beardsleyn, Willy Poganyn ja Mœbiuksen.


title: Vammalan keskustaajama

text: Vammalan keskustaajama on Sastamalan kaupungin keskusta. Se sijaitsee Vammaskosken molemmin puolin Rautaveden ja Liekoveden välissä. Vuonna 2011 taajaman asukasluku oli 10 226.


title: Vammalan keskustaajama

text: Taajama on hieman suurempi kuin alkuperäinen Vammalan kauppalan alue. Vammala on ollut kauan tärkeä Kokemäenjoen vesistön ylityskohta, ja paikalla on ollut Vammaskosken silta jo 1600-luvulla. Taajamassa sijaitsevat Sastamalan kaupungin tärkeimmät palvelut. Taajamassa ovat muun muassa aluesairaala, kaupungintalo ja Vammalan lukio sekä ammattikoulu.


title: Vammalan keskustaajama

text: Keskustassa sijaitsevat Vammalan tori ja kauppakeskus Torikeskus. Tyrvään kirkko sijaitsee aivan Vammaskosken kupeessa.


title: Yrjö Mäkelä

text: Yrjö (George) Armas Mäkelä (11. syyskuuta 1886 Pikkarala, Oulujoki – 8. kesäkuuta 1957 Fitchburg, Massachusetts) oli amerikansuomalainen toimittaja ja työväenliikkeen aktivisti.


title: Yrjö Mäkelä

text: Mäkelä kävi kansakoulun ja muutti vuonna 1904 Yhdysvaltoihin, missä hän työskenteli kaivostyöläisenä. Hän opiskeli Työväen Opistossa ja työskenteli vuodesta 1909 lähtien "Työmiehen" toimittajana. Vuosina 1911–1913 tai mahdollisesti vuoteen 1915 sakka Mäkelä työskenteli kanadalaisessa "Työkansassa", vuosina 1915–1917 "Työmiehessä" ja "Raivaajassa", vuosina 1917–1918 kanadalaisessa "Vapaudessa" ja vuosina 1918–1952 jälleen "Raivaajassa". Hän oli "Raivaajan" päätoimittaja vuosina 1918–1924 ja 1931–1952.


title: Yrjö Mäkelä

text: Mäkelä oli Amerikan Suomalainen Sosialistijärjestön aktivisti. Hän johti Yhdysvaltain Sosialistipuolueen suomalaisen järjestön uudelleen organisointia 1920-luvun alussa.


title: Colectiv-yökerhon palo

text: Colectiv-yökerhon palo tapahtui Bukarestissa, Romanian pääkaupungissa 30. lokakuuta 2015. Yökerhossa syttyneessä tulipalossa kuoli 64 ihmistä ja noin 180 loukkaantui. Onnettomuutta seuranneiden mielenosoitusten jälkeen pääministeri Victor Ponta ilmoitti 4. marraskuuta koko hallituksensa eroavan. 31. lokakuuta hallitus ilmoitti kolmen päivän maansurun.


title: Limca

text: Limca on The Coca-Cola Companyn valmistama sitruunan- ja limetinmakuinen virvoitusjuoma. Limcaa tuotetaan ja myydään pääasiassa Intiassa.


title: Limca

text: Limca on Parle Agro -yhtiön vuonna 1971 lanseeraama juoma. Coca-Cola Company osti Limca-tuotemerkin yhdessä monen muun Parle Agron valmistaman tuotteen kanssa vuonna 1993. Kaupan hinta oli 40 miljoonaa dollaria.


title: Limca

text: Limca on päämarkkina-alueensa kuluttajien keskuudessa suosittu virvoitusjuoma. Sen suurimmat kilpailijat ovat samankaltaiset juomat Sprite, 7 up ja Mirindan sitruunamuunnelma.


title: HMS Princess Charlotte (1825)

text: HMS Princess Charlotte oli Britannian Kuninkaallisen laivaston vuonna 1825 vesillelaskettu 110-tykkinen Princess Charlotte -luokan ensimmäisen luokan linjalaiva.


title: HMS Princess Charlotte (1825)

text: Alus tilattiin 6. tammikuuta 1812 Portsmouthin telakalta 98-tykkisenä toisen luokan linjalaivana. Sen vastaavana rakennusmestarina oli Nicholas Diddams tammikuuhun 1823 ja sen jälkeen John Nolloth. Alus luokiteltiin ensimmäisen luokan alukseksi vuonna 1817. Sen köli laskettiin marraskuussa 1818, ja se laskettiin vesille 11. marraskuuta 1825, jolloin se sijoitettiin reserviin. Aluksen valmistuskustannukset takiloituna olivat 89 126 puntaa.


title: HMS Princess Charlotte (1825)

text: Alus oli vuodesta 1837 Välimeren laivaston komentajan vara-amiraali Sir Robert Stopfordin lippulaivana, minä aikana se osallistui Syyrian sotaan sekä Algerin pommitukseen.


title: HMS Princess Charlotte (1825)

text: Aluksesta tehtiin vuonna 1858 vastaanottoalus Hongkongiin, ja se myytiin vuonna 1875.


title: Viiksipeukaloinen

text: Viiksipeukaloinen ("Pheugopedius genibarbis") on peukaloisten heimoon kuuluva varpuslintu.


title: Viiksipeukaloinen

text: Viiksipeukaloista tavataan Boliviassa, Brasiliassa ja Perussa, ja sen levinneisyysalueen pinta-ala on noin 5 960 000 km. Lajia on kuvattu melko yleiseksi, ja se on luokiteltu elinvoimaiseksi.


title: Mustaposkipeukaloinen

text: Mustaposkipeukaloinen ("Pheugopedius coraya") on peukaloisten heimoon kuuluva varpuslintu.


title: Mustaposkipeukaloinen

text: Mustaposkipeukaloista tavataan Etelä-Amerikan pohjoisosissa, ja sen levinneisyysalueen pinta-ala on noin 3 790 000 km. Lajia on kuvattu melko yleiseksi, ja se on luokiteltu elinvoimaiseksi.


title: Mayapeukaloinen

text: Mayapeukaloinen ("Pheugopedius felix") on peukaloisten heimoon kuuluva varpuslintu.


title: Mayapeukaloinen

text: Mayapeukaloista tavataan Meksikossa, ja sen levinneisyysalueen pinta-ala on noin 296 000 km. Lajin populaatioksi on arvioitu 500 000–4 999 999 yksilöä, ja se on luokiteltu elinvoimaiseksi.


title: Pisamapeukaloinen

text: Pisamapeukaloinen ("Pheugopedius maculipectus") on peukaloisten heimoon kuuluva varpuslintu.


title: Pisamapeukaloinen

text: Pisamapeukaloista tavataan Meksikossa ja Keski-Amerikassa, ja sen levinneisyysalueen pinta-ala on noin 582 000 km. Lajin populaatioksi on arvioitu 500 000–4 999 999 yksilöä, ja se on luokiteltu elinvoimaiseksi.


title: Punarintapeukaloinen

text: Punarintapeukaloinen ("Pheugopedius rutilus") on peukaloisten heimoon kuuluva varpuslintu.


title: Punarintapeukaloinen

text: Punarintapeukaloista tavataan Kolumbiassa, Costa Ricassa, Panamassa, Trinidad ja Tobagossa ja Venezuelassa, ja sen levinneisyysalueen pinta-ala on noin 206 000 km. Lajia on kuvattu melko yleiseksi, ja se on luokiteltu elinvoimaiseksi.


title: HMS Royal Adelaide

text: HMS Royal Adelaide oli Britannian Kuninkaallisen laivaston vuonna 1825 vesillelaskettu Princess Charlotte -luokan 104-tykkinen ensimmäisen luokan linjalaiva.


title: HMS Royal Adelaide

text: Alus tilattiin 6. tammikuuta 1812 Plymouthin telakalta 98-tykkisenä toisen luokan linjalaivana. Alus luokiteltiin ensimmäisen luokan alukseksi vuonna 1817. Sen köli laskettiin toukokuussa 1819, ja se laskettiin vesille 28. heinäkuuta 1828, jolloin se siirrettiin reserviin. Sen valmistuskustannukset olivat 98 796 puntaa varustettuna. Alus varustettiin heinäkuussa 1835 lippulaivaksi Plymouthissa, jolloin sen kannelle valmistetut majoitustilat poistettiin.


title: HMS Royal Adelaide

text: Alus muutettiin emälaivaksi vuonna 1860, ja se myytiin vuonna 1905.


title: Princess Charlotte -luokka

text: Princess Charlotte -luokka oli Britannian kuninkaallisen laivaston kahden 104-tykkisen ensimmäisen luokan linjalaivan muodostama alusluokka. Luokka tilattiin alun perin 98-tykkisinä toisen luokan aluksina, mutta ne luokiteltiin uudelleen 104-tykkisiksi ensimmäisen luokan aluksiksi tammikuussa 1817 eli ennen alusten kölinlaskua.


title: Princess Charlotte -luokka

text: Luokka oli alun perin suurennettu versio vuoden 1801 Boyne-luokasta ja siten edelleen kehitetty tyyppi Sladen HMS "Victorystä". Suunnitelmaan lisättiin 19. kesäkuuta 1813 pyöristetty keula. Rakennustöiden aikana aluksia levennettiin 17 tuumalla, jotta lisätty aseistus kyettiin hallitsemaan. Keskilaivaan lisättiin 11 jalan ja 7 tuuman jatkokappale, jotta purjehdusominaisuudet säilyisivät leventämisen jälkeen.


title: Princess Charlotte -luokka

text: Alusten aseistuksena oli tilattaessa alakannella 26 kappaletta 56 cwt:n tykkiä ja kaksi 8 tuuman 68 naulan 65 cwt:n tykkiä. Keskimmäisellä tykkikannella oli kaksi 32 naulan tykkiä enemmän, mutta ne olivat 48 cwt:n tykkejä. Yläkannella oli jälleen kaksi 32 naulan tykkiä enemmän, ja ne olivat 32 cwt:n tykkejä. Lisäksi yläkannella ei ollut 68 naulan tykkejä. Puolikannella oli kaksi kappaletta 12:n ja 12 kappaletta 32 naulan 17 cwt:n karronadia. Etukannella oli kaksi 32 naulan 17 cwt:n karronadia. Lisätyn pituuden seurauksena aluksille asennettiin vielä kullekin tykkikannelle lisättiin pari 32 naulan tykkiä, jolloin alusten aseistus kasvoi 110 tykkiin.


title: Sulasuolareaktori

text:
Sulasuolareaktori (, "MSR") on ydinreaktorityyppi, jossa polttoaine on nestemäisessä muodossa (Esim. LiF-BeF-ThF) ja toimii samalla lämmönvälittäjäaineena. Sulasuolareaktori on tyypiltään hyötöreaktori, eli se tuottaa fissiilin ydinpolttoaineen toisesta epäfissiilistä, mutta fertiilistä aineesta, kuten Th-232: nuklideista U-233 nuklideja, jotka sitten osallistuvat fissioon ja energiantuotantoon. Hyötöreaktorin kuten sulasuolareaktorin tärkein ominaisuus on sen kyky käyttää polttoaineenaan yleisiä ja siten halpoja ja riittoisia aineita kuten toriumia. Toriumilla toimiva sulasuolareaktori soveltaa torium-ydinpolttoainekiertoa.
Sulasuolareaktorin polttoaine ja samalla sen lämmönvälittäjäaine – sulannut suola on kuumaa ja juoksevaa, mikä tuo niin haasteita kuin hyötyjä teknisen rakenteen kannalta. Tosin kuin kiinteällä polttoaineella toimivassa reaktorissa, neste voidaan nopeasti valuttaa reaktorista inerttiin säiliöön hätätilanteessa, eikä valuttamiseen tarvita sähkökäyttöistä pumppua. Polttoainetta voidaan lisätä, huoltaa ja vaihtaa ilman reaktorin alasajoa, toisin kuin tavallisesti kiinteäpolttoaineisissa reaktoreissa kuten kevytvesireaktoreissa.
Reaktori koostuu kahdesta pääosasta "sydän" ja "huopa". Reaktorin sydämessä tapahtuu fissio ja samalla syntyy vapaita neutroneja. Huovassa, joka kulkee sydämen lähellä, kiertää fertiili polttoaine ja absorboi fissiossa syntyneitä vapaita neutroneja. Toriumin beetahajoaminen uraaniksi kestää keskimäärin 27 päivää, siksi fertiili polttoaine siirretään "hautumaan" pois huovasta välivarastoon, ennen kuin se ohjataan takaisin sydämeen. Polttoainetta käsitellään ja huolletaan jatkuvassa kierrossa ja siitä poistetaan fissiotuotteet tai kaupallisesti tärkeät sivutuotteet kuten lääkeradioisotoopit, polttoainetta vaihdetaan prosessimaisesti eikä syklisesti kuten esim. kevytvesireaktoreissa kts. Kuva 1. Myös ns. kiintiöreaktorin rakentamisen mahdollisuus on olemassa, siinä polttoainetta ei huolleta lainkaan, vaan reaktorin käytöstä luovutaan kun sen tehokas hyötysuhde vaimenee ajan myötä. Sydämestä kuumentunut nestemäinen polttoaine ohjataan lämmönvaihtimeen, josta lämpöenergia voidaan muuttaa mekaaniseksi energiaksi esimerkiksi kaasuturbiinin (CO) avulla ja edelleen sähköenergiaksi. Koska lämpötilat ovat korkeammat kuin kevytvesireaktorissa voidaan turbiineissa soveltaa välittäjäaineena superkriittistä hiilidioksidia höyryn sijaan, jolloin saavutetaan parempi, jopa 50% hyötysuhde. Hyötysuhdetta voi entisestään parantaa välttämällä energiakonversio, eli hyödyntämällä osa lämpöenergiasta suoraan. Lämpöenergiaa voidaan hyödyntää esimerkiksi keskuslämmitysratkaisuissa, kemiallisissa prosesseissa kuten esimerkiksi juomaveden valmistamisessa merivedestä tislaamalla ja muissa.


title: Sulasuolareaktori

text: Reaktorissa syntyy fission seurauksena fissiotuotteita, jotka voidaan poistaa jatkuvan polttoainehuollon yhteydessä, ilman alasajoa. Jotkut lyhytikäiset hyödylliset lääkeradioisotoopit, kuten molybdeeni-99 (puoliintumisaika 3 päivää) voidaan ottaa nopeasti talteen reaktorista ja hyödyntää (syövän hoito).Toriumia ei voida käyttää nykyisissä, yleisesti käytössä olevissa, uraanin käyttöön perustuvissa, kevytvesireaktoreissa. Siirtyminen toriumin käyttöön vaatisi suuria investointeja – niin tutkimuksen kuin toteutuksenkin osalta. Torium-vaihtoehtoa on historiallisista syistä tutkittu ja toteutettu huomattavan vähän, sillä uraanin käyttö tuki ydinaseiden valmistamista siinä missä toriumin käyttö ei.


title: Sulasuolareaktori

text: Toriumilla toimiva sulasuolareaktori ei tuota toimintansa sivutuotteena lähes lainkaan aseteollisuuteen soveltuvaa plutoniumia (Pu-239) (7-portainen neutronikaappaus on äärimmäisen epätodennäköinen), eikä väkevöintiprosessin sivutuotteina synny valtavia määriä köyhdytettyä uraania, sillä isotooppirikastusta ei tarvita. Nämä ominaisuudet vaikuttivat merkittävästi ydinenergiateknologian kehityksessä kohti uraani-lähtöisiä voimaloita toriumpohjaisten sijasta. Nykypäivänäkään teknologisesti kehittyneet maat, eivät edelleen aktiivisesti panosta torium-pohjaisen energiateknologian kehittämiseen.


title: Sulasuolareaktori

text: Kevytvesireaktorissa 96% polttoaineessa olevasta uraanista on ko. reaktorissa ydinreaktioon sopimatonta U-238 isotooppia. Energiantuottoon soveltuvaa U-235 isotooppia on vain 4% kaikesta uraanista ja pitoisuus laskee käytön aikana 0,7%:iin, jolloin polttoaine katsotaan käytetyksi. 96% kevytvesireaktorissa olevasta uraanista ei siis osallistu lainkaan energiantuottoon, mutta altistuu kuitenkin reaktorissa neutronipommitukselle ja siten noin 1% polttoaineesta muuttuu joka kerta ydinasekäyttöön soveltuvaksi plutoniumiksi (Pu-239). Polttoainetehokkuus on erittäin huono – alle 0,1% polttoaineesta "palaa" reaktorissa. Kevytvesireaktorin polttoaine on pakattu zirkoniumisiin putkiin. Zirkonium voi tietyissä olosuhteissa reagoida veden kanssa niin, että se vapauttaa vedestä vetyä, jolloin vaarana on vety-happi räjähdys (kts. Tšernobyl). Kevytvesireaktorin lämmönsiirtoaine on tavallinen vesi, mikä tuo useita haasteita hyötysuhteen ja turvallisuuden kannalta. Juoksevan veden lämpötila on verrattain alhainen, jopa superkriittisellä alueella, minkä seurauksena lämmönvaihtimien ja höyryturbiinien Carnot'n hyötysuhde jää alhaiseksi (~30%). Superkriittinen vesi on räjähdysherkkää (vesihöyry-(paine)räjähdys), ensiö- tai toisiopiirin paine on taattava jatkuvasti. Kevytvesivoimala vaatii suuren ja kalliin suojarakennuksen (paineräjähdyksen hallitsemiseksi). Kevytvesivoimala tuottaa suuren määrän lämmintä vettä lauhduttimen toiminnan seurauksena (Carnot'n hyötysuhteen parantamiseksi), lauhdeveden lämpötila on kuitenkin liian alhainen esim. kaukolämpöjärjestelmässä tai muissa kohteissa hyödynnettäväksi. Lauhdevesi päästetään tavallisesti luonnonvesistöihin, mikä aiheuttaa mm. rehevöitymistä ja muita ekologisia ongelmia. Hätätilanteessa kevytvesireaktorit nojautuvat sähkökäyttöisiin laitteisiin, jotka voivat vaurioitua ja aiheuttaa vaaratilanteen (kts. Fukushima I onnettomuus). Sulasuolareaktorissa on sisäänrakennettu ns. luonnollinen turvajärjestelmä, sähkökäyttöinen laite (jäähdytin) pitää polttoaineen reaktorissa ns. jäätulpan (freeze plug) avulla. Jos sähkö katkeaa, tulppa sulaa ja polttoaine valuu painovoiman seurauksena inerttiin säiliöön, jossa ydinreaktio lakkaa itsestään, kun polttoaine jäähtyy ja kyllästyy fissiotuotteilla. Fissiotuotteiden määrä polttoaineessa ohjaa reaktorin tehoa, jos määrä kasvaa, laskee vastaavasti fissioiden määrä ja teho laskee, mikä on luonnollinen ja toimenpiteitä vaatimaton turvallisuusmekanismi. Tehoa voidaan säätää lisäksi mekaanisesti esim. polttoainevirtauksilla.


title: HMS Trafalgar (1820)

text: HMS Trafalgar oli Britannian Kuninkaallisen laivaston vuonna 1820 vesillelaskettu 106-tykkinen ensimmäisen luokan linjalaiva.


title: HMS Trafalgar (1820)

text: Alus oli virallisesti laivaston pääarkkitehtien yhdessä suunnittelema, mutta todellisuudessa sen suunnittelijana oli Sir William Rule. Suunnitelma 98-tykkisenä kolmikantisena toisen luokan linjalaivana hyväksyttiin 11. kesäkuuta 1807, ja sitä muutettiin HMS "Impregnablen" mukaiseksi. Alun perin alukselle ei pitänyt tulla peräkantta, mutta sellainen lisättiin parantamaan kykyä toimia lippulaivana. Vuonna 1813 aluksen leveyttä kasvatettiin :llä :iin vakauden parantamiseksi. Suunnitelmien mukaisena valmistui vain yksi alus, kun todettiin, että 98-tykkiset kolmikantiset linjalaivat olivat vanhentuneita. Alus muutettiin 106-tykkiseksi 1. tammikuuta 1817.


title: HMS Trafalgar (1820)

text: Alus tilattiin 15. tammikuuta 1806 Chathamin telakalta 98-tykkisenä toisen luokan linjalaivana, ja sen vastaavana rakennusmestarina oli George Parkin. Sen köli laskettiin toukokuussa 1813, ja se laskettiin vesille 26. heinäkuuta 1820. Alus valmistui 7. syyskuuta, jolloin se sijoitettiin reserviin. Sen valmistuskustannukset olivat 85 082 puntaa, mikä sisälsi varustamisen. Alus siirrettiin Sheernessiin, jossa se katettiin.


title: HMS Trafalgar (1820)

text: Alus nimettiin 22. helmikuuta 1825 uudelleen HMS "Camperdowniksi". Se siirrettiin satamapalvelukseen vuonna 1854, ja siitä tehtiin hiiliproomu kolme vuotta myöhemmin. Alus nimettiin HMS "Pittiksi" 29. heinäkuuta 1882, ja se myytiin toukokuussa 1906.


title: BES-järjestelmä

text: BES-järjestelmä (sanasta Betonielementtistandardi) on Suomessa vuosina 1968–1970 kehitetty avoin elementtijärjestelmä. Sen kantavina rakenteina ovat väli- ja päätyseinät, välipohjana ontelolaatat ja ulkoseininä ei-kantavat sandwich-elementit. Suomen ennätyksellinen asuntotuonto 1970-luvulla ei olisi ollut mahdollista ilman BES-järjestelmää. 1980-luvulla järjestelmästä jatkokehitettiin Runko-BES-järjestelmä toimitila- ja teollisuusrakentamista varten. Molemmat järjestelmät ovat edelleen käytössä rakentamisessa.


title: BES-järjestelmä

text: 1960-luvulta lähtien Suomeen oli perustettu lukuisia elementtitehtaita, usein ilman varmuutta tulevasta tuotannosta. Ala oli huonosti järjestäytynyt. Lukuisat 1960-luvulla kehitetyt, suurlevytekniikkaan perustuneet betonielementtijärjestelmät olivat yhteensopimattomia, ja näytti myös siltä, että näin monilla eri järjestelmillä ei kyetty täyttämään vuotuisia asuntotavoitteita. Ongelman ratkaisemiseksi käynnistettiin BES-tutkimus, jonka tarkoituksena oli kehittää ja rationalisoida elementtimuotoista asuntotuotantoa kaikkien käytettävissä olevaksi, avoimeksi kotimaiseksi järjestelmäksi. Asuminen ja arkkitehtuuri eivät ohjanneet suunnittelua, vaan niissä tapahtuvat muutokset olivat alisteisia tuotantotekniikalle.


title: BES-järjestelmä

text: Suomen Betoniteollisuuden Keskusjärjestö aloitti tutkimuksen vuonna 1968, ja sitä rahoitti muun muassa asuntohallitus 220 000 markalla. Tutkimuksen johtajana toimi Teuvo Koivu ja suunnittelijoita oli yhteensä noin 30. Suunnittelua valvoi asuntohallituksen pääjohtaja Olavi Lindblomin johtama toimikunta. BES-järjestelmällä ei pyritty tuottamaan tyyppitaloa, vaan erilaisia toteutustapoja mahdollistava tuotantojärjestelmä. Päätavoite oli kustannusten alentaminen. Teknisenä tavoitteena oli tuottaa mittajärjestelmä, jonka puitteissa yritykset voivat tuottaa ”täysin standardoituja asunnon- ja talonosia pitkinä sarjoina tai massatuontantona”. Osia oli tarkoitus kyetä yhdistelemään eri tavoin, jolloin olisi saanut aikaan erilaisia taloja. Tutkimusta ei rajattu pelkästään kantavaan rakennusrunkoon – tarkoituksena oli selvittää asumisen vaatimukset sekä kaikki suunnitteluun ja rakentamiseen liittyvät osatekijät.


title: BES-järjestelmä

text: Tutkimuksen aluksi tehtiin kansainvälinen vertailu elementtijärjestelmistä, joista päädyttiin tarkastelemaan 25:ttä. Ne jaoteltiin neljään ryhmään (kantavat seinät, pilaripalkit, pilarilaatat, tilaelementit), joista kantavat seinät -malli todettiin parhaiten järjestelmän vaatimuksiin soveltuvaksi. Se oli jo käytössä muissa Pohjoismaissa ja sen käyttöönottoon tarvittavaa teknistä tietämystä oli myös suomalaisilla valmistaijlla.


title: BES-järjestelmä

text: BES-Tutkimus valmistui 1970. Tutkimusraporttiin sisältyi tavoite ”siirtojoustavuudesta”: ”BES-järjestelmällä toteutetun rakennuksen tulisi olla purettavissa, siirrettävissä uuteen paikkaan ja pystytettävissä kokonaan uudelleen”.


title: BES-järjestelmä

text: BES:n merkitys syntyi sen alaa kokoavasta vaikutuksesta, ei niinkään varsinaisten järjestelmien kehittämisestä. Merkittävää oli erityisesti arkkitehtikunnan myötämielinen osallistuminen tutkimukseen; vielä 1960-luvun puolivälissä suhtautuminen oli epävarmempaa.


Yhdysvaltain Suomalainen Työväenjärjestö () oli Yhdysvalloissa vuosina 1927–1941 toiminut amerikansuomalaisten kommunistien kulttuuri- ja valistusjärjestö.


title: Yhdysvaltain Suomalainen Työväenjärjestö

text: Amerikan Suomalaisen Sosialistijärjestön hajottua sen enemmistö liittyi vuonna 1922 kommunistiseen Workers Party of America -puolueeseen. Vuonna 1924 se otti nimen Workers Partyn Suomalainen järjestö ("Finnish Federation of the Workers Party of America"). Vuonna 1925 Komintern päätti kommunistipuolueiden kansallisten järjestöjen lakkauttamisesta ja puoluetoiminnan organisoimisesta työväenjärjestöjen sisällä toimiviksi monikansallisiksi fraktioiksi. Workers Party vahvisti päätöksen elokuussa 1925 ja perusti päämajansa yhteyteen suomalaisten työväenyhdistysten toimintaa ohjanneen suomalaisen toimiston. Suomalainen järjestö lakkautettiin sen marras-joulukuussa 1925 pidetyssä edustajainkokouksessa.


text: Järjestön yli seitsemästä tuhannesta jäsenestä vain vajaat kaksi tuhatta liittyi uusien puoluesolujen jäseniksi. Workers Partyn suomalainen toimisto sai tehtäväkseen muodostaa uuden järjestön, jonka avulla laajemmat joukot säilytettäisiin kommunistisen liikkeen tukijoina. Kominternin, puoluejohdon ja suomalaisen toimiston kontrolloima Suomalainen Työväenjärjestö perustettiin Chicagossa tammikuussa 1927. Puolueen tiukka kontrolli ei kuitenkaan miellyttänyt kaikkia sen jäseniä. Erimielisyyksien takia suuri joukko suomalaisia erotettiin työväenjärjestöstä ja kommunistipuolueesta vuosina 1928–1930. Erotettujen joukossa olivat muun muassa Henry Askeli, Aaro Hyrske, Aarne Halonen, Elis Sulkanen ja Vilho Boman sekä myöhemmin Yrjö Halonen, Severi Alanne ja Henry Koski. Linjaristiriidat huipentuivat taisteluksi Wisconsinin Superiorissa toimineesta Keskusosuuskunnasta, joka lopulta irtautui kommunistisesta liikkeestä. Työväenjärjestö menetti jäseniään myös 1930-luvun alussa, kun tuhannet amerikansuomalaiset muuttivat Neuvosto-Karjalaan. Viimeisen kriisinsä järjestö koki talvisodan aikana, jolloin kommunistit asettuivat tukemaan Neuvostoliiton tarkoitusperiä Suomessa.


text: Vuonna 1932 Yhdysvaltain Suomalaisessa Työväenjärjestössä oli 251 yhdistystä ja yli 9 000 jäsentä. Järjestö panosti voimakkaasti nais- ja nuoriso-osastojen toimintaan. Sen johtavina toimitsijoina työskentelivät Henry Puro, Knut Einar Heikkinen, Taavi Heino, Matti Wick, Arne Mynttinen, Ida Rovio, Theodore Mäki, Evi Suvanto, Hans Johnson, Carl Päiviö, Siiri Anderson ja Karl Rautio. Järjestön päämaja siirrettiin Chicagosta New Yorkiin kesällä 1929. Sen äänenkannattajina ilmestyivät sanomalehdet "Työmies", "Eteenpäin", "Toveri", pilalehti "Punikki" ja naistenlehti "Toveritar" (myöhemmin "Työläisnainen" ja "Naisten Viiri"). Järjestön lehtikustantamot julkaisivat vuosittain kymmeniä kirjoja. Sen Näyttämöliittoon kuului yli sata harrastajateatteria.


text: Suomalainen Työväenjärjestö liittyi toukokuussa 1941 kommunistiseen International Workers’ Order -kattojärjestöön nimellä Amerikan Suomalainen Keskinäisen Avun Järjestö ("Finnish American Mutual Aid Society"). IWO:n lakkauttamisen jälkeen 1950-luvun alussa järjestön toiminta jatkui piirikomiteoiden johdolla.


title: Subharmoninen funktio

text: Subharmoniset funktiot ovat matematiikassa tärkeä funktioiden luokka, jota käytetään varsinkin osittaisdifferentiaaliyhtälöiden teoriassa, kompleksianalyysissa ja potentiaaliteoriassa. Subharmoniset funktiot ovat kahden tai useamman reaalimuuttujan taikka yhden tai useamman kompleksimuuttujan reaaliarvoisia funktioita.


title: Subharmoninen funktio

text: Intuitiivisesti subharmoniset funktiot ovat verrattavissa yhden muuttujan konvekseihin funktioihin, joiden kuvaaja on alaspäin kupera. Jos konveksin funktion kuvaaja leikkaa jonkin suoran kahdessa pisteessä, sen kuvaaja on näiden pisteiden välillä kyseisen suoran alapuolella. Samaan tapaan, jos subharmonisen funktion arvot jonkin pallon pinnalla ovat enintään yhtä suuret kuin jonkin harmonisen funktion arvot samalla pallopinnalla, subharmonisen funktion arvot pallon sisälläkin ovat enintään yhtä suuret kuin kyseisen harmonisen funktion.


title: Subharmoninen funktio

text: Vastaavalla tavalla määritellään superharmoniset funktiot; määritelmässä vain korvataan sana "enintään" (tai "pienempi tai yhtä kuin") sanalla "vähintään" (tai "suurempi tai yhtä kuin"). Vaihtoehtoisesti superharmoniset funktiot voidaan määritellä niinkin, että sellaisen arvo on kaikkialla jonkin subharmonisen funktion arvon vastaluku, ja tästä syystä jokaista subharmonisten funktioiden yleistä ominaisuutta vastaa ilmeisellä tavalla jokin superharmonisten funktioiden yleinen ominaisuus.


title: Subharmoninen funktio

text: Muodollisesti subharmoniset funktiot määritellään seuraavasti. Olkoon formula_1 jokin euklidisen avaruuden formula_2 osajoukko ja olkoon


title: Subharmoninen funktio

text: ylhäältä toispuolisesti jatkuva funktio. Tällöin funktiota formula_4 sanotaan "subharmoniseksi", jos jokaisessa suljetussa pallossa formula_5, jonka keskipiste on formula_6 ja säde formula_7 ja joka kokonaan sisältyy joukkoon formula_1, jokaiselle pallossa formula_5 määritellylle reaaliarvoiselle jatkuvalle ja harmoniselle funktiolle, joka toteuttaa epäyhtälön formula_10 kaikilla pallon pinnan formula_11 pisteillä formula_12, pätee formula_10 kaikilla formula_14


title: Subharmoninen funktio

text: Edellä olevan määritelmän mukaan myös funktio, jonka arvo on kaikkialla −∞, on subharmoninen, mutta toisinaan määritelmää rajoitetaan niin, että tämä funktio suljetaan käsitteen ulkopuolelle.


title: Subharmoninen funktio

text: Funktiota formula_15 sanotaan "superharmoniseksi", jos formula_16 on subharmoninen.Subharmonisilla funktioilla on erityisen suuri merkitys kompleksianalyysissä, jossa ne liittyvät läheisesti holomorfisiin funktioihin.


title: Subharmoninen funktio

text: Kompleksiluku "x" + "yi" voidaan käsittää reaalilukupariksi ("x","y") ja sen mukaisesti jokainen kompleksimuuttujan funktio kahden reaalimuuttujan funktioksi. Näin ollen edellä esitettyjä subharmonisen ja superharmonisen funktion määritelmiä voidaan soveltaa myös kompleksimuuttujien reaaliarvoisiin funktioihin. Voidaan osoittaa, että kompleksimuuttujan funktio, joka on määritelty alueella formula_24, on subharmoninen, jos ja vain jos jokaiselle suljetulle kiekolle formula_25, jonka keskipiste on formula_26 ja säde formula_7 pätee


title: Subharmoninen funktio

text: Tätä tulosta käytetään toisinaan kompleksitason subharmonisen funktion määritelmänäkin. Intuitiivisesti tämä merkitsee, että subharmonisen funktion ei missään pisteessä ole suurempi kuin sen arvojen keskipiste kyseistä pistettä ympäröivän ympyrän kehällä. Tätä seikkaa voidaan käyttää sen todistamiseen, että maksimiperiaate pätee subharmonisille funktioille.